16:07 / 19.04.2017 2944 pdf Ўқиш режими + -\nАлҳамдулиллаҳи Роббил Аъламин, вассолату вассаламу аъла хойри холқиҳи Муҳаммад ва ъала алиҳи ва асҳабиҳи ажмаъин!\nАссалому алайкум ва роҳматуллоҳ!\nУзун бўлсада, эринмай ўқиб чиқасиз деган умиддаман. Сабаби, буни ёзиш учун улуғ Рамазоннинг қимматли вақтларини ажратдим.\nСиз азизларга бугунги кунда мусулмонларни қийнаб келаётган муаммолардан бири ҳақида гапирмоқчиман.\nТасаввур қилинг, бир танишингиз бор, ўзи мусулмон, лекин ибодат қилмайди. Эрталаб уйғонади, ювиниб овқатланишга ўтиради. Поклик иймоннинг ярми бўлгани учун юз-қўлини ювмайди, шунчаки бу ота-боболарининг қон-қонига сингиб кетган бир набавий суннат. Қилинадиган иш беният бўлганидан кейин, оддийгина одат ҳисобланади. Бебисмиллоҳ овқатланиб бўлганидан сўнг ундан қўл ювишини кутманг, ахир "топ-тозаку". У шундай кейин кийиниб, ишга ёки ўқишга отланади. Йўлда, бемаҳрамлар-у, беҳаё кийим кийганлардан кўзни тийиш йўқ, имконини топса, гап ҳам отади. Хуллас, ишга ёки ўқишга етиб келди, бир амаллаб, тушлик вақти ҳам бўлди. Энди, шошилмасдан ишхонадаги ёки курсдош қизлар билан бир соатлик тушлик. Ва шу зайлда кун ҳам ўтиб, уйига қайтади. Кечки овқат телевизор олдида ейилади, энди ухлагунча телевизор ёки интернет. Шу билан куни ўтади. Пешинда уйғониб, ярим тунгача дўстлари билан сайрни ҳисобга олмаганда дам олиш кунлари ҳам шу зайлда ўтади!\nСиз унга таъсирли мавъизалар қилиб, намоз ҳақида гапирдингиз. Жуда ҳам таъсирли гапирганингиздан, унинг қалби эриб, намозга мойил бўлади. Озгина вақтдан кейин қарабсизки, танишингиз беш вақт намоз ўқияпти. Кейин эса, Рамазон кириб келади, рўза ҳақида гапирасиз, бу ойги фарз ҳам бажарилади. Кейин эса, закот масалалари... Кейин эса, ҳаж?! Йўқ, асло, сиз ҳали шошмай туринг!\nБу биродарингиз (энди сиз уни биродар дейсиз), сафарга чиқди, таъассуфки намозлар қазо бўла бошлади. Сабаби сўрасангиз, “Э, дўстим, сафар машаққатларини биласан-ку, янги жойлар, таҳорат олишга ўзим истаган шароит йўқ, бунинг устига қийинчилиг-у, чарчоқлар”.\nЁки тўйга борди. Ароқ қўйилган тўйга бормайман дейишга ҳали иймони етмайди. Асрдан сал аввал бошланган тўйга боради, стол устига қўйилган нарсалар ҳақида суриштириш йўқ, бемалол танаввул қилаверади. Ўртада азиз меҳмон - ароқ ҳам бор! Кейин ўзингиз тасаввур қилиб турган кийимларни кийган аёлларга сурканиб ўйин кулгу бошланади. Хуфтондан кейин тўй тугаб, уйга келган дўстингиз, агар ўйнаб чарчамаган бўлса, намозини ўқийди ёки бугунги 3та намози насияга қолади, агар эртага бомдодга тура олса уларнинг сони 3тадан ошмайди!\nРўзалар ҳам тутилмай қолади. Сабабини сўрасангиз, "Э, дўстим, янги ишга ўтдим, ишим оғир. Рўза тутсам, қийналиб қоламан" ёки "Доктор айтди, гемоглобиним пасайиб кетибди, бақувват овқатланишим керак экан" ё оддийгина ошқозон баҳона бўлади. Агар мол-давлати кўпайса, закотга ажратиладиган миқдор кўзига кўп кўриниб кетади-ю, ундан ҳам воз кечади. Ҳажга келсак, Хайрулла Ҳамидов айтганидай, бу энди зинадан кўтарилиш эмас, пастга қараб қулаш бўлади. Пора билан борилади. Баъзида қулоққа ҳам чалиниб қолинади, "Фалончи ҳожи ота бари" ёки ичида ароқ ҳам сотиладиган дўкони, жуда бўлмаса, тарозидан уриб қоладиган яна бир ширкати.\nХўш нега бунақа бўлди?!\nЧунки, аввалда битта хато кетди. Ҳаммаси иймоннинг устига қурилиши керак эди. Бу худди, асоссиз - пойдеворсиз уйга ўхшаб қолди. Сиз бу уйни қанча безаманг, ромларини чиройли қилманг, у барибир қулаб тушади. Ёки сиз илдизсиз дарахт кўрганмисиз?! Аллоҳ қозиқ қилиб қўйган улкан тоғларнинг ҳам илдизи бор, баландлигидан бир неча баробар чуқурроқ илдизи бор! Эътибор беринг, исломнинг аввалги даврларида кишилардан иймон талаб қилинган. Маккий сураларнинг Маданийларидан фарқи нимада эди?! Маккий суралар асосан эътиқодий: Аллоҳнинг бир-у борлигига, Холиқлигига ва шунга ўхшаш бошқа масалаларга қаратилган эди. Рўза, Ҳаж, Талоққа оид ҳукмлар асосан “Бақара” сурасида келади. Бу сура Маккада эмас, Мадинада нозил бўлган. Унинг ичидаги ислоҳ қилинган масаларни кўринг, кейин эса, Маккада нозил бўлган “Ихлос” сурасини ўқинг. Намоз ҳижратдан аввалроқ, Исро кечасида, Рўза ва Закот иккинчи ҳижрий санада, Ҳаж эса тўққизинчи ҳижрий санада фарз бўлган. Қаранг, исломнинг аввалида мусулмонлар динни намоздан бошламадилар, аввал яқин иймон, тавҳидга эътибор қаратилди!\nБизнинг мисолда, бу биродаримизга иймон ҳақида ким кенгроқ тушунчаларни берди? Уни эҳсон даражасига олиб чиқишга ким ҳаракат қилди? Тавҳид ҳақида, Аллоҳга таваккул қилиш ҳақида ким маъруза қилди?\nҲавқаланинг (яъни, лаа ҳавла ва лаа қуввата иллаа биллаҳ) маъносини биламиз-у, тўлиқ тушуниб етмаймиз, амалга келганда, жуда ҳам сустмиз. Бу ҳақида атрофимиздаги китоблардан маълумот топиш қийин, анча изланиш керак бўлади. Ҳадисларда унинг энг енгили ғам бўлган тўқсон тўққиз дардга даво бўлиши айтилган. Хўш, нега биз бунга эриша олмаймиз, гарчи бу калималарни айтсак ҳам. Чунки, уни айтаётганда қалбимиз ғофил, ўзимиз эса унинг моҳиятини тўлиқ тушуниб етмаганмиз. Тилимиздагини дилимиз тасдиқламагани учун, ёлғончи бўлиб қолганмиз. Тасбеҳларғ-у, такбирлар айтамиз, лекин, хаёлимиз паришон, тилимизда Аллоҳу, фикримиз дунё билан машғул! Бошимизга мушкул иш тушса, нимагадир ён атрофдаги инсонлардан ёрдам кутамиз. Ахир буни бизга синов қилган Аллоҳ эмасми? Ундан ёрдам сўрашимиз керак эмасми? Таваккул қаерда қолди? Нимага ноумидликка тушганда, бошқалардан ёрдам бўлмагандагина Уни эслаймиз? Ҳавқала қаерда қолди?!\nСолиҳ йигит уйланишидан олдин нима қилади? Аввалгидан кўра кўпроқ ўзини ўнглашга ҳаракат қилади, уйланиш бобида илм олади, кейин эса, солиҳа қиз қидиради. Сўнг оилавий ҳаёт. Буларнинг ҳаммаси ҳали фарзанди туғилмасидан аввалги, унинг солиҳ бўлиши учун ҳаракатлар. Ёшлигидан Аллоҳни танитади. "Ойингни кўпроқ яхши кўрасанми ёки дадангни?", деган саволига, "Иккалангизни, лекин Аллоҳни иккалангиздан ҳам кўпроқ яхши кўраман" деса, боши осмонга етади. Эътибор беринг, унга тарбияни балоғатга етганидан кейин намоз ўқишдан бошламади. Иймон руҳида тарбиялаганидан кейин, отаси уйда бўлмаса ҳам, намозини ўқийверади.\nБир биродаримиз бир ҳужжатини йўқотиб қўйибди. Шу аҳволга тушган танишларидан сўраса, улар масъул ходимга "озгина пул" бериб, тезда қайта тиклаб олишган экан. Уларга етган хабар бўйича, аслида 20 кунлар ичида амалга ошадиган ишни бир неча кун ичида арзимаган пул билан битириб олишибди. Энди, бу биродаримиз, пора бергиси келмай, керакли жойга мурожаат қилса, катта миқдорда жарима белгилаймиз дейишибди. Ёки ўшанча қийматга эга фалон фалон нарсаларни олиб келиб берасан, бўладими, дейишибди. Унда унча пул йўқлигини айтганида, "буюрилган нарсалар" сони икки марта камайтирилибди. Бошқа қотган биродаримиз, "кейинроқ келаман", деб чиқиб кетибди, Нима қилишини билмас эмиш, "Агар айтилган нарсани олиб келсам, пора бўладими? Қуръондан пора ҳаром қилинган оятни ёдлаганим менга қарши ҳужжат бўлмасмикан? Лекин, идора учун ишлатиладиган нарсаларни айтди-ку, уйига олиб кетмас". Хуллас, нима қиларини билмай, пешинга масжидга кетди, Намоз ўқиб, Аллоҳга ялиниб дуо қилиб сўрабди, Аллоҳ, менга тўғри йўлни кўрсат, ҳаққа мойил қилиб қўй, менга Ўзинг ёрдам бер!" Кейин, имом ноибидан шу ҳақда сўраса, "Айтилган нарсани олиб бораверинг", деган жавобни олибди. Бунга қаноатланмаган бошқа илмли биродарига телефон қилиб сўрабди, у ҳам аниқ жавобни билмай, "Жаримани тўлаб қўя қолинг", дебди. Охири, уйга бориб, отасидан “Менга шунча пул беринг, шундай иш бўлиб қолди", дея айтилган пул миқдорини олибди. Идорага борса, масъул ходим:\n- Айтилган нарсани олиб келдингми?\n- Йўқ, қиммат бўлса ҳам, жарима тўлайман. Квитанция ёзиб беринг.\n- Ҳа, майли, ўзинг биласан. Менга тўлайвер. Овора бўлиб юрасанми?\n- Йўқ, мен кассага тўлайман.\n- Унда кутиб тур.\nИкки соатча кутиб, охири квитанция ёзиб беришди. Қараса, айтилган миқдорнинг ўндан бири! Машааллоҳ! Охири, танишларининг тиклашга кетган муддатдан тезроқ ва кетган ҳаражатларидан камроқ чиқим билан вазиятдан чиқиб кетибди.\nҲар бир ишда Аллоҳдан қўрқиб, унинг розилигини кўзлаб иш юрита оламизми? Ёки ўзимизга осон, "яхши" бўлиб кўринган йўл билан ишимизни битирамизми? Аллоҳ бир ишни ҳаром қилса, бўлди, у ҳаром, уни қилиш керак эмас. Аллоҳ бир ишни яхши дедими, у сиз учун икки дунёда фойдадир. Гарчи ўз қаричингиз билан ўлчаганингизда сизга ундай туюлмаса-да! Эсланг, Румнинг ғалабаси ҳақидаги оятлар тушган пайт, Абу Бакр розияллоҳу анҳу бу ҳақда шакка бормадилар. Ўша вазиятдаги сабаблар эътиборидан, Аллоҳнинг каломи кўпчиликка ғариб туйилган эди.\nЭнди биз ҳам Аллоҳга тўлиқ таслим бўлиб, Унинг амрларига бўйсунайлик!\nСаодат асри ҳақида кўп ўқиймиз, ҳавасимиз келади. Лекин, нимага уларга ўхшай олмаймиз?!\nЧунки, етарлича рағбат йўқ, билганимизга амал қилиш йўқ. Қуръон ва ҳадисларни ўқиймиз, билганларимиз ҳам кам эмас. Лекин амалга келганда сустмиз. Мисол учун, "Қуръонни қанчада хатм қилиш керак?", деган саволга деярли ҳаммамизда жавоб бор: оддий инсон камида бир ойда бир, энг тези 3 кунда бир марта. Лекин, қайси биримиз шунга амал қиляпмиз? Таниган ва танимаганга салом бериш фазилати ҳақида ўзимизнинг суюкли Пайғамбаримиз Муҳаммад соллаллоҳу алайҳи васаллам ҳадисларини эшитганмиз, лекин, нимагадир амал қилишга келганда, шижоат етишмайди. Диндан йироқ одамларнинг ола қарашидан қўрқиб, танимаганга салом бермай, таниганга эса, салом бермасангиз маломат қилишидан қўрқиб, салом бериб ўтиб кетасиз! Бунга ўхшаган мисоллар жуда кўп, ёқса қиламиз, қийин туюлса, ташлаб қўямиз. Худди маълумотлар базасига ўхшаб қолганмиз, нима ҳақда сўрасангиз жавоб тайёр, керак бўлса, талашиб-тортишамиз, "Ҳақ мен томонда", деб ўйлаймиз. Фарз, вожиблар қолиб кетиб, мустаҳаб (!) устида баҳс юритамиз. "Намозда ундай қилиш керак, бундай қилиш керак, униси хато, буниси тўғри". Шу инсонга, "Намозда хушуъ - вожиб", десангиз, сизга ҳеч нарса демайди. Чунки у ҳақда тортишиб бўлмайди, амал қилиш эса, амри маҳол! Саҳобалар аввал фарзни бажаришар, кейин секинлик билан бошқа амалларни қилишарди. Ҳаммасини қилиб бўлгандан сўнг, Пайғамбаримиз соллаллоҳу алайҳи васалламга, кўпроқ савоб умидида, яна нима қилсам бўлади деб юзланардилар.\nБир ҳикматли гап бор, ҳамма шунга амал қилганда, Роббиси билан бандалари, инсонлар ораси ислоҳ бўлармиди?! "Ким ўз нафси билан машғул бўлса, одамлардан ҳолий бўлибди, ким Аллоҳ билан машғул бўлса, одамлардан ҳам, нафсидан ҳам ҳолий бўлибди". Хулоса чиқариш ўзингиздан!\nМенинг бир дўстим бор, Аллоҳ унга кучли хотира ва иқтидор берган. Деярли ҳамма соҳада етарлича маълумотга эга. Тарих, кимё, биология, тиббиёт, математика, физика, механика, компютер-у телефон, машина-ю самалётлар, дунёнинг охирги янгиликлари-ю кашфиётлари, ҳамма-ҳаммасини икир-чикиригача билади. Икки оёқда юрадиган википедиа энциклопедияси. Мен ва бошқа дўстларим унга кўп мурожаат қиламиз, саволларимизга ҳар доим жавоб тайёр. Ҳар биримиз билан ўзимизнинг мутахассислигимиз бўйича бемалол гаплаша олади, юзаки эмас, балки, сизни зериктириб қўймайди. Чунки унда етарлича маълумотлар бор. Викториналарда доимо ғолиб, биринчи ўринда! Бир нечта тилларни билади, билганда ҳам, дақиқ жойларигача. Бир куни бошқа дўстим у ҳақда, "У шу тилда деярли хато қилмайди", деганида "Мен бу тилда умуман хато қилмайман", деган эди. Бу мақтаниш, кибр эмас, шунчаки Аллоҳ унга берган неъмати. Биз каби грамматика орқали қийналиб тил ўрганмайди, у тўғридан-тўғри қабул қилиб олади. Ўзи ҳақида, "Мен аниқловчи, тўлдирувчиларни билмайман, лекин, гапни жуда аниқ хатосиз туза оламан", дейди. Лекин, дин соҳасида оқсоқ. У билан танишганимда, ҳали балоғатга етмаган ёш бола эдим. Намоз ўқишимни билиб, менга, "Намозда фалон-фалон амаллар макруҳ", деган эди. Мен яқинда китоб титиб, унинг гапи тўғрилигини билдим, шу пайтгача қидириб топа олмагандим. Яқинда, бошқа бир дўстим мендан "Нимага ҳожатхонага бош кийим билан кирасан?", деб сўраб қолди. У мендан олдин "Чунки, шунақа қилиш керак", дея жавоб берди. Кўрдингизми, жуда кўп нарсаларни билади, лекин... Мен уни маълумотлар базасига ўхшатаман, мурожаат қилганингизда, ундан жавоб топасиз. Худди ёқилғиси йўқ қиммат машина каби. Унга "Мен сенга ҳавасим келмайди, ўхшашни ҳам истамайман. Озгина нарса бўлса ҳам, фойда берадиган нарсаларни билишни истайман. Сен билганинга амал қилмайсан. Булардан ўз нафинг учун фойдаланмайсанми?", дедим. Ҳасад қилиб эмас, ачинганимдан шундай дедим. Ўзингиз ўйлаб кўринг, ҳало одобларини билгани-ю, намоздаги кўпчилик билмайдиган макруҳ амалларнинг билганидан нима фойда?! Уни ўн йилдан кўпроқ биламан, лекин, намоз ўқишни хаёлига ҳам келтирмайди! Биз ҳам унга ўхшаб қолмайлик. Бир ҳадисни билдикми, ундан манфаат олайлик! Юқорида айтганимдек, орамиздагилардан қанчамиз Китобни бир ойда камида бир марта хатм қиламиз, шулардан қанчамиз бу билан устимиздаги масъулиятимиз ошганини, агар амал қилмасак, бизга қарши ҳужжат бўлишини ҳис қиламиз?!\nБир дўстимнинг бир гапи ҳеч ёдимдан кўтарилмайди. "Қуръон ёдлаяпсанми?", деб сўрасам, "Йўқ, ҳозир тўхтаб турибман, амал қиладиган жойи келиб қолди", дея жавоб берган эди.\nАллоҳнинг раҳматидан умидворлик, унинг азобидан қўрқиш, У биз учун ҳаммадан маҳбуб бўлмас экан, шундай суст бўлиб, амал қилишга қийналиб қолаверамиз. Номаҳрамлардан кўзимизни, лағв сўзлардан тилимизни тийишга, қийин вазиятдан ёлғонсиз чиқиб кетишга, шубҳани тарк этишга ва ҳоказо. Иймонимиз мукаммал бўлмас экан, намоздаги хушуни ҳам, Аллоҳ учун бир инсонни яхши ёки ёмон кўришни ҳам, тунларни савоб умидида бедор ўтказишни ҳам, ҳақиқий таваккулни ҳам умид қилмай қўяверинг!\nБир толиби илм дўстига куннинг охирига бориб, кучи қолмаётганидан шикоят қилганида, дўсти - "Биз ҳам саҳобалар каби намозда роҳат олишни ўрганишимиз керак", дебди. Чунки, куни билан илм талабида юриб, дам олишга вақти йўқ толиби илмларнинг фақат намоздагина роҳат олиб, яна илм учун куч ва ғайрат йиғиб олишлари мумкин. Шунда, таровиҳ намозларида сизни уйқу босмайди, қиёмлар узун туйилмайди.\nИймонимизни мукаммал қилишга ҳаракат қилайлик. Аллоҳ иймонимизга яраша синов беради. Бир биродаримиз бор, беш вақт намозни жамоат билан ўқийди. Таҳажжуд, нафл рўзаларига ҳам эътиборли. Аллоҳ унга ўз фазлидан ўзига етарлича бойлик берди. У эса, шукр билиб, кўпроқ фойда келтирадиган шубҳаларни тарк этиб, ҳалоллигига ишончи комил бўлган озгина киримга ҳам рози бўлиб юрарди. Оддий машинаси бор, мени ҳам шу машинасида масжидда олиб борарди. Чунки масжид бизнинг уйдан анча узоқда эди. Бир куни имом ноиби ҳазиллашиб, "Шу машинангизни менга сотинг", деб қолди. У ҳам ҳазил аралаш, "Қанча берасиз?", деса, машинанинг асл нархидан камроқ бўлган миқдорни айтиб, "Шунча" дебди. "Сиздан машина айлансин", олинг дея ҳазил-ҳазил билан, суҳбат тугаб, уйга борса, ҳалиги ноиб айтилган пулни аёлига ташлаб кетибди. Энди нима қилади? Арзонига бўлса ҳам, машинани бериш керак, айтилган гап отилган ўқ. Хуллас, машинасиз қолди. Пиёда масжидда борадиган бўлди. "Олдин машинам йўқ эди, пиёда борардим, кейин Аллоҳ машина берди, энди яна ўз оёқларимда боравераманда", деб қўйди. Бир неча кундан кейин, унинг дўсти ҳамманинг орзусида бўлган бир машинани унга арзон нархга таклиф қилиб қолди, ҳозир унча пулим йўқ дейишига қарамасдан, кейинроқ берасан деб, машинасини унга сотиб кетди. Оддий маркаб эди, энди эса, кенг, шинам, қулай, янги маркаб! Машааллоҳ! Ризқи ҳам кенг! Кейин эса, бир нечта эркак ва аёллар унга ҳасади келиб, туҳмат қилиб, устидан арз қилишди. Энди унинг бошига балолар ёғила бошлади, жуда катта жарима белгиланди, савдо моллари тортиб олинди. Мол эгаларига пулини тўлаш учун машинасини сотди, у ҳам етмади. Қийналиб қолди. Энди, жарима! Бутун уй-жою, дўконларини сотса ҳам жариманинг бир қисмини қоплашга етмайди. "Бу ҳам бир синовда, Аллоҳ иймонимизга яраша синов беради. Саҳобаларга синов келмаса, "Аллоҳ бизни унутиб қўйдими?" дейишар экан. Суйган бандасига берар экан, ҳаммага ҳам эмас", дер эди. Намозини ташлаб қўймади, жамоатни ҳам унутиб қўймади, нафл ибодатларига ҳам путур етмади. Яна пиёда масжидга қатнар эди. Шом билан хуфтоннинг орасида вақт оз бўлгани учун уй бориб келишга сал шошар эди, биродарлари уни ёлғизлатиб қўймади, уйга элтиб қўйишарди. "Бергани ҳам, олганига ҳам Аллоҳники, мени дуо қилиб тур, ишим судга оширилибди, зора жаримани бекор қилишса!", деди менга. Устидан арз қилган одамларнинг олдига бориб, муддаоси нима эканлигини сўрабди. У бадбахтлар, "Сени шу аҳволга тушириш учун, қизимни узатишга йиққан ҳамма пулимни ишлатдим", деган жавобни беришибди! "Ақли жойида бўлган одам шу гапни айтадими? Мен билан нима иши бор, бўйи етган қизини узатмайдими? Шу гапидан кейин, унга гап таъсир қилмаслигини билиб, чиқиб кетдим", деди. Охири Аллоҳ ишини ўнглаб, жаримадан ҳам қутилди. Ҳали ҳам машинасиз юрибди-ю, лекин, Аллоҳ бераман деса, бир пастда бўлади! Эътибор беринг, у сиз-у биз каби олим киши эмас, лекин, озгина билганига амал қилади. "Иннаа лиллаҳи ва иннаа илайҳи рожиъуун"нинг маъносини тушиниб, ҳаётига тадбиқ қилган. Оёққа тикан ҳам Аллоҳнинг изнисиз кирмаслигини ўзига ақийда қилиб олган! Сиз ҳам ўшандай бўла оласизми?! Ўша масжиднинг ёнида сомсахона бўларди, ишлар яхши, эгаси масжидда жамоат билан намоз ўқийди. Синов келди-ю, сомсахона ёпилди, эгаси жамоатдан узилиб қолди. Орадиги фарқни сезаяпсизми? Четдан туриб гапириш осон, аммо ўша вазиятга тушгандан кейин, аҳвол бошқача бўлади, васвасачи сизни бошқа томонга етаклайди, илмингиз эса бошқа томонга. Охири занглаган қалб сизни ё у ёққа, ё бу ёққа олиб боради!\nЯна бир тақводор инсонни биламан, юқоридаги биродаримиздаги хислатлари қўшимча, илмга рағбатлари катта. Биз ёшлар билан илм олар, у кишига анча қийин бўлар эди, Сабаби, хотираси яхши бўлмагани учун ўзлаштиришлари қийин кечарди. Лекин, сабр билан ҳаракат қиларди. Бизга кўп насиҳат қилар, ҳеч қачон жаҳл билан эмас, билакс, табассум билан гапирар эди. Биздан хатолик ўтса, динимиз ё дунёмизга алоқадор бўлмаган сўз ёки ишлар устида кўрса, чиройли маъруза қилардилар. Уларга аввалги биродаримизга етган синовданда катта синов келганига қарамасдан, у кишининг тақволари зиёда бўлиб борарди. У киши бир ҳадис айтсангиз, уни чуқур ўрганиб амал қилар эди. У киши билан кўп юравериб, охири "Ҳамма катта ёшдаги ибодатда юрган кишилар шундай бўлар экан", деган хаёл пайдо бўлиб қолди. Кейинчалик худди шу ёшдаги бир намозхон кишига ҳадис билан ҳужжат келтириб, олимларнинг бир иш ҳақида, ҳозирги кундаги изланишлари билан чуқур ўрганиб айтган фикрларини айтсам, у биродар уни айланиб ўтиш йўлларини қидира кетди. "Аллоҳ мўминга фаросат бериб қўйган. Шуни ишга солиш керак", эмиш. "Ахир у олимлар ўзларидан олиб гапиришмаяпти, фаросатлари бизникидан дақиқроқ", деган гапларим ҳам беҳуда кетди. Зоҳирида амаллари бир хил кўрингани билан, ихлос ҳар хил бўлар экан. Ҳалим Абу Бакрга шижоат бағишлаган, Халифа Умарни бир шамни ўчириб иккинчиси ёқишга мажбур қилган, Зуннун дуоси нозил бўлганда Усмонни саломни ҳам эшитмайдиган қилиб қайғуга ботирган, юзига туфлагани учун Алини душманини ўлдирмай ташлаб кетишга ундаган туйғу - иймон, ихлос ва тақво эди. Сиз уларга иймонингизни мукаммал қилишга илтилмай туриб ўхшамоқчи бўлсангиз, фақат зоҳирингизда ҳаракат қилибсиз. Намозда такбирни айтганда, икки ёнга салом берганда хаёлингиздан нималар ўтади. Аллоҳнинг улуғлиги ҳақида фикр юритасизми? Икки фариштага чин дилдан саломнинг маъносини билиб "Ассалому алайкум ва роҳматуллоҳ", дейсизми? Муҳаммад соллаллоҳу алайҳи васаллам айтилган саловат чин қалбингизда чиқяптими? Улуғлардан бири "Дуода ҳаддан ошиш - бу дуо пайтида қалбнинг ғофил қолиши", деган эканлар. Дуоларимиз ҳокисорлик билан, қалб тўримиздан отилиб чиқяптими? Ёки уларнинг оддий калималардан фарқи қолмаяптими?\nБир биродаримнинг бошига кўп қийинчиликлар тушди. Лекин у ҳам шукр қилиб, жамоат билан намозини ўқирди, Қуръонни канда қилмай ёдлар эди. Одамлар у ҳақда, "Агар беш дақиқа топса, Қуръон ўқийди", дейдиган бўлишди. Юзаки ёдламас эди, тафсирларини чуқур ўрганиб, амал қилишга ҳаракат қилар эди. Охири ҳижрат қилишига тўғри келиб қолди. Ҳижратидан аввал менга шундай деди:\n- Иймонимизга яраша синов келади. Мен маҳзун бўлиб:\n- Мен шу пайтгача қийинчилик кўрмадим, Аллоҳ сўраган-у, сўрамаган ҳамма нарсамни берди.\n- Демак, сиз ҳали иймонингиз устида ишлашингиз керак. Аллоҳдан қўрқинг, бу яхшилик аломати эмас.\nМен у билан Қуръон ёдлашда мусобақалашар эдим, энди эса, сараги саракка, пучаги пучакка ажралди. Ноумид шайтон. Яхши ниятдаман, лекин барибир иймони кучлилар биздан ўзиб кетишди.\nИшнинг аввалида унинг оқибатини ҳам ўйлаб кўрайлик, енгил томонга эргашиб кетавермайлик. Аллоҳдан қўрқайлик, ахир, эртага жавоби бор. Унинг амри қолиб, ҳавои нафсимизга эргашиб, осий қолмайлик!\n"Одамлар шундай иш қилишяпти, бу – хатоку! Уларга шу китобни берсам, бошқа ҳужжат қолмас", десам, устозим бу тоифа инсонларни яхши билганлари туфайли "Фойдаси йўқ, Ҳақ келганда, ундан юз бураверганидан одамларнинг қалбида парда пайдо бўлади, кўрмайди, эшитмайди, англамайди. Кейин эса, унга ҳеч нарса: Қуръон ҳам, ҳадис ҳам таъсир қилмайди. Ундан ҳужжат келтирсанг ҳам", деб менга баъзи мисолларни келтирдилар. Қалбимиз қорайиб кетмасин! Тозалаб турайлик!\nАллоҳга ким бир қарич яқинлашса, Аллоҳ унда бир аршин яқинлашади, ким Аллоҳ томон юриб келса, Аллоҳ у томон югуриб боради. Икки кунимиз бир хил ўтишдан сақланайлик. Зеро, биз ё Аллоҳга яқинлашамиз ёки узоқлашамиз. Раҳмати ҳамма нарсадан кенг бўлган Зот томонга ташлаётган қадамларимиз тўхтаб қолмасин!\nСўзим охирида, Бишри Хофий раҳматуллоҳи алайҳининг ҳикматиларини эслатиб ўтмоқчиман: "Инсонлар Аллоҳнинг азамати ҳақида фикр юритганларида Унга осийлик қилмасдилар".\nКелинг, биз ҳам Унинг азамати ҳақида фикр юритайлик!\nАллоҳ юқорида айтилганларга амал қилишни менга ва сизларга насиб этсин! Амин!\nВассалому алайкум ва роҳматуллоҳ!\n16:05 / 19.04.2017 3705\n16:08 / 19.04.2017 2803\nҚадимқадим замонда Бағдод деган томонда Абдуллоҳ исмли бой бир йигит яшаган экан. Унинг отаонаси савдогарлик билан шуғилланишар ва улар жуда бахтли яшашар экан. давоми...\n1472 16:02 / 19.04.2017\n2788 16:16 / 19.04.2017\nМен икки Забиҳуллоҳнинг ўғлиман\nПайғамбаримиз Муҳаммад соллаллоҳу алайҳи васаллам Мен икки Забиҳуллоҳ яъни, Аллоҳ учун қурбонликка аталган икки кишининг ўғлиманrdquo, деган ҳадиси шарифларини давоми...\n2861 16:11 / 19.04.2017


Сана буйича материаллар Март 2014 йил » Зарафшон Газетаси\nЗийраклик болаликдан шаклланади Жамият\n29 март 2014 13:06\nЎзбекистон Қизил Ярим ой жамияти вилоят ташкилоти ташаббуси билан Самарқанд шаҳридаги 79-мактабгача таълим муассасасида болаларнинг фавқулодда вазиятларда ҳаракат қилиши масалаларига бағишланган ўқув-семинар ўтказилди.\nАгар огоҳсен… Таълим / Жамият\n29 март 2014 13:01\nСамарқанд давлат чет тиллар институтида "Одам савдоси – давр муаммоси" мавзуида давра суҳбати ўтказилди.\n"Диплом билан бизнесга" лойиҳаси ёшларга кўмак бўлмоқда Иқтисодиёт / Жамият\n29 март 2014 12:57\nСамарқанд давлат университетида Ўзбекистон Либерал демократик партияси ташаббуси билан ташкил этилган "Диплом билан бизнесга" лойиҳасининг Самарқанд шаҳар босқичи бўлиб ўтди.\nТеатр – ибратхона Маданият / Жамият\nҲамид Олимжон номли вилоят давлат драма ва мусиқа театрида 27 март – Халқаро театр кунига бағишлаб тадбир ўтказилди.\nЁш чегарачи – эртанги ҳимоячи Жамият\n29 март 2014 12:46\nУргутда "Ёш чегарачилар" ҳарбий-спорт мусобақаларининг туман босқичи бўлиб ўтди.\nСаҳнада ҳаёт акс этади Долзарб / Маданият / Жамият\nТеатр – жамият маънавий ҳаётида воқеликни акс эттирувчи тарбия воситаси сифатида муҳим роль ўйнайди. Дарҳақиқат, мустақиллик даврида театримиз саҳналарида халқимиз маънавияти, миллий қадриятларимизни тарғиб этувчи, томошабинлар талабига мос асарлар яратиш, урф-одатларимизни бугунги ёш авлодга етказишга алоҳида эътибор қилиняпти. Бу ўз навбатида мухлисларнинг театрга бўлган меҳри, ихлосини оширяпти.\nҒолиблар – финал босқичида Спорт\n27 март 2014 12:38\nСамарқанд шаҳрида гандбол бўйича ўғил болалар жамоалари ўртасида “Баркамол авлод-2014” спорт мусобақалари саралаш учрашувлари ўтказилди.\n«Камолот»чилар Соғлом турмуш тарғиботчилари Жамият\n27 март 2014 12:27\nСамарқанд шаҳридаги 3-сон туғруқ мажмуасида «Камолот» ёшлар ижтимоий ҳаракатининг бошланғич ташкилоти фаолият олиб боради. Мазкур бошланғич ташкилот ташаббуси билан ҳомиладорлар хасталиклари бўлимида «Ёш оналар мактаби» ташкил этилган. Гуруҳ сардорлари томонидан ёш оналар ўртасида тарғибот-ташвиқот ишлари доимий равишда ўтказиб борилмоқда.\nБуюк мақсадларни кўзлаган қиз Таълим / Жамият\n27 март 2014 12:14\nДурдона Олимова келажакка ишонч билан қараб, ўз мақсадлари сари дадил ҳаракат қилаётган ёшлардан бири.\nДастур ижросига бағишланди Долзарб / Жамият\n27 март 2014 12:10\nВилоят матбуот уйида 2014-2016 йилларда вилоятни ижтимоий-иқтисодий ривожлантириш дастури ижросига бағишланган матбуот анжумани бўлиб ўтди.\nСанъатимиз умидлари Маданият / Жамият\n27 март 2014 12:07\nСамарқанд шаҳридаги 1-сонли болалар мусиқа ва санъат мактабида Муҳиддин Қори-Ёқубов номидаги республика кўрик-танловининг вилоят босқичи ўтказилди.\nМаърифат сабоғи Маданият / Таълим / Жамият\n25 март 2014 15:58\nСамарқанд давлат университетида Ўзбекистон халқ шоири Муҳаммад Юсуф таваллудининг 60 йиллиги ҳамда Ўзбек миллий драма театрининг 100 йиллиги муносабати билан илмий-амалий анжуман бўлиб ўтди.\nВатанга садоқат аҳди Жамият\n25 март 2014 15:54\nCамарқанддаги Марказий ҳарбий округга қарашли ҳарбий қисмда Президентимизнинг 2013 йил 20 декабрдаги «Ўзбекистон Республикаси фуқароларининг муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида»ги қарорига кўра муддатли ҳарбий хизматга чақирилган аскарларнинг қасамёд қабул қилиш маросими ўтказилди.\nҲайдовчилик гувоҳномаси неча пул? Ёки нафси бало мураббийлар Жамият\n25 март 2014 15:51\nВилоят автоўқитиш корхоналарида ҳайдовчиликка ўргатиш борасида олиб борилаётган ишлар, ўқув жараёнларининг сифати ҳамда самаралари қай даражада? Тегишли идоралар томонидан олиб борилган текширишларда кўплаб мактабларда ушбу йўналишдаги ишлар талаб даражасида олиб борилаётган бўлса-да айрим жойларда бунга эътиборсиз қараш ҳолатлари аниқланган.\nБуюк олим ва давлат арбобига эҳтиром Долзарб / Маданият / Жамият\n25 март 2014 15:49\n22 март куни буюк олим ва XV асрнинг йирик давлат арбоби, улуғ мунажжим Мирзо Улуғбек туғилган куннинг 620 йиллиги вилоятимизда муносиб нишонланди.


Вакцина олиш коронавирус юқмайди дегани эмас – ЖССТнинг Ўзбекистондаги вакили | Qalampir.uz\nВакцина олиш коронавирус юқмайди дегани эмас – ЖССТнинг Ўзбекистондаги вакили\nЖамият\t17 Март 17:07 2020\nКоронавирусга қарши вакциналар одамни касалликдан ҳимоя қилиш мутлақ тасдиқланмаган. Бу ҳақда ЖССТнинг Ўзбекистондаги ваколатхонаси раҳбари Лианн Куппенс айтиб ўтди.\nУнга кўра, Ўзбекистонда коронавирусга қарши эмлаш Наврўз байрамидан кейин бошланиши режалаштирилган. Бу ерга олиб келинаётган вакциналарнинг барчаси ЖССТ томонидан тасдиқланган вакциналар ҳисобланади.\n“Алоҳида таъкидлаш керакки, вакцина — коронавирусга қарши курашда кичик бир қурол. У коронавирусга чалинган инсон ҳолатининг жиддийлашишининг олдини олишда сўзсиз ёрдам беради. Бироқ вакцина инсонни коронавирусни юқтиришдан сақлаши ҳали тасдиқланмаган.\nДейлик, бугун сиз вакцина олсангиз эртага ёки индинга ўзингиз ёки яна бошқа инсонга юқтиришингиз ҳам мумкин. Шу боис вакцина олган инсонлар ҳам карантин талабларига риоя қилиши шарт”, дейди Куппенс.\nЭслатиб ўтамиз, аввалроқ Санитария-эпидемиологик осойишталик ва жамоат саломатлиги хизмати раҳбарининг ўринбосари Ботир Қурбонов Ўзбекистон аҳолини коронавирусга қарши эмлашда 3 хил вакцинадан фойдалинишини айтганди. Булар AstraZeneca, “Спутник V” ва ZF-UZ-VAC 2001 (ZF-2001) вакциналари.\nШуни ҳам қайд этиш керакки, бу вакциналарнинг фақат биттаси AstraZeneca ЖССТ томонидан расман фавқулодда қўллаш учун тавсия этилган. Аммо қатор Европа давлатлари ушбу вакцинадан фойдаланишни вақтинча тўхтатди. Бунга вакцинациядан кейин ўлим ҳолатлари кузатилгани сабаб бўлди.\n16 Май 18:50 54223\n16 Май 08:58 46085\n16 Май 17:51 45250\n17 Май 16:42 31806\n16 Май 09:56 26492


028. Қасос сураси\n56 - оят. «(Эй Муҳаммад), аниқки, сиз ўзингиз суйган кишиларни ҳидоят қила олмассиз, лекин Аллоҳ Ўзи хоҳлаган кишиларни ҳидоят қилур. У ҳидоят топгувчи зотларни яхшироқ билгувчидир».\nСаид ибн Мусайб отасидан: − Абу Толиб ўлим тўшагида ётганида Расулуллоҳ (соллаллоҳу алайҳи васаллам) унинг олдига келдилар. У ерда Абу Жаҳл ва Абдуллоҳ ибн Абу Умайяни кўрдилар. Расулуллоҳ (соллаллоҳу алайҳи васаллам): − Эй амаки, «Ла илаҳа иллоҳ», − денг, шу сўз билан мен сиз учун Аллоҳнинг ҳузурида ҳужжатлашаман, − дедилар. Шунда Абу Жаҳл ва Абдуллоҳ ибн Абу Умайя: − Абдулмутталибнинг динидан воз кечасанми? – дейишди. Расулуллоҳ (соллаллоҳу алайҳи васаллам) ҳам ўз сўзларини, улар ҳам ўз сўзларини кўп такрорлашдики, охири Абу Толиб уларга сўнгги сўзини айтди: − Мен Абдулмутталиб миллатиданман. У «Ла илаҳа иллоллоҳ» дейишдан воз кечди. Шунда Расулуллоҳ (соллаллоҳу алайҳи васаллам): − Аллоҳга қасамки, модомики қайтарилмасам, сиз учун, албатта, истиғфор айтаман, − дедилар. Шунда Аллоҳ азза ва жалла: «Пайғамбар ва иймон келтирганлар учун мушриклар учун истиғфор айтишлари мумкин эмасдир. Гарчи яқин қариндошлари бўлса ҳам...» оятини нозил қилди ва Абу Толиб ҳақида ...... оятини нозил қилди.\nАбу Ҳурайра (розияллоҳу анҳу): − Расулуллоҳ (соллаллоҳу алайҳи васаллам) аммаларига «Ла илаҳа иллаллоҳ», –денг, қиёмат куни мен сиз учун шу сўз сабабли гувоҳ бўламан, − дедилар. Аммалари: − Қурайш аёллари мени орлантиришиб, уни бундай дейишга ўлимдан қўрқув мажбур қилди, − дейишмаганида эди, шу сўзни айтиб кўзингни қувонтирар эдим, − деди. Шунда Аллоҳ таъало ......... оятини нозил қилди.\nАбу Исҳоқ Аз Зажжож айтади: − Муфассирлар ушбу оят Абу Толиб ҳақида нозил бўлганига ижмоъ қилишган.\n57- оят. «Улар (яъни Қурайш кофирлари): «(Эй Муҳаммад) агар бизлар сен билан бирга тўғри йўлга эргашсак, ўз еримиздан ажралурмиз», дедилар. Ахир Биз уларга тинч- осойишта Ҳарамни макон қилиб бермадикми?! Барча нарсанинг мева-ҳосиллари Бизнинг даргоҳимиздан ризқу рўз бўлган ҳолда ўша жойга йиғилади-ку! Лекин уларнинг кўплари (буни) билмаслар».\nУшбу оят Ҳорис ибн Усмон ибн Абдуманноф ҳақида нозил бўлган. У Расулуллоҳ (соллаллоҳу алайҳи васаллам)га: − Биз сен айтаётган нарса ҳақлигини биламиз. Лекин агар биз сенга эргашсак, араблар бизга қарши бирлашиб бизни еримиздан сиқиб чиқаришади. Шу нарса бизни тўсиб турибди. Биз бунга тоқат қила олмаймиз, − деди. Шунда Аллоҳ таоло ушбу оятни нозил қилди.\n61- оят. «Ахир Биз гўзал ваъда (жаннат) ваъда қилган, бас, унга эришган киши, Биз ҳаёти дунё матосидан озгина фойдалантириб, сўнгра қиёмат кунида (мангу азобга) дучор қилингувчилардан бўлган кимса каби бўлурми?!»\nМужоҳид ушбу оят ҳақида: − Бу оят Али, Ҳамза ва Абу жаҳл ҳақида нозил бўлган.\nСаддий айтади:− Бу оят Аммор ва Волид ибн Муғийра ҳақида нозил бўлган.\nАйтилдики: − Расулуллоҳ (соллаллоҳу алайҳи васаллам) ва Абу Жаҳл ҳақида нозил бўлган.\n68- оят. «Парвардигорингиз Ўзи хоҳлаган нарсани яратур ва (Ўзи хоҳлаган ишни) ихтиёр қилур. Улар учун ихтиёр йўқдир. Аллоҳ уларнинг ширкларидан пок ва юксакдир».\nМуфассирлар айтишади: − Бу оят Волид ибн Муғийрага жавоб бўлиб нозил бўлган. У Аллоҳ таоло ҳақида: − Аллоҳ ўз пайғамбарларини ўз ихтиёри билан юбормайди, − деган эди.


Translation of the meaning of Aya 1 Sura At-Talaaq - Uzbek translation - Noble Quran encyclopedia\nTranslation of the meaning of Aya: (1) Sura: At-Talaaq\n1. Эй Пайғамбар, қачон сизлар (яъни, мўминлар) аёлларингизни талоқ қилсангизлар, уларнинг иддаларида (яъни, поклик пайтларида) талоқ қилинглар ва идда сананглар! Парвардигорларингиз бўлмиш Аллоҳдан қўрқинглар! (То иддалари тугагунча) уларни (ўзлари яшаб турган) уйларидан ҳайдаб чиқарманглар ва улар ўзлари ҳам чиқиб кетмасинлар. Фақат улар очиқ фаҳш ишни (яъни, бузуқлик ёки беҳаёлик каби қилиқларни) қилсаларгина, (яшаб турган уйларидан ҳайдаб чиқарилурлар). Бу Аллоҳнинг қонун-чегараларидир. Кимки Аллоҳ чегараларидан тажовуз қилиб ўтса, аниқки, у ўзига зулм қилибди. Сиз билмассиз, эҳтимол Аллоҳ бу (талоқ)дан кейин бирон ишни пайдо қилар.\n(Send note: Uzbek translation - Sura:At-Talaaq - Aya:)


Suzuki Volkswagen билан ҳамкорликни тўхтатиб, ундаги акцияларини қайта сотиб олмоқчи\n17:38 / 30.08.2015\nSuzuki Motor Corp. компанияси Германиянинг Volkswagen AG автомобиль ишлаб чиқарувчиси билан ҳамкорликни тўхтатиб, ундаги ўз акцияларини қайта сотиб олади. Бу ҳақда компания президенти Осаму Судзуки Токиода бўлиб ўтган матбуот анжуманида маълум қилди. Шартнома баҳоси 400 млрд иен (тахминан 3,3 млрд доллар) атрофида.\n“Биз суд қароридан тўлиқ қониқиш ҳосил қилдик ва келгусида мустақил равишда ривожланишга тайёрмиз. Биз ўз акцияларимизни бозор нархида сотиб оламиз. Шартнома баҳоси 400 иенни ташкил этади”, – деди у.\nЯпон компаниясининг немислардан акцияларни сотиб олишни бекор қилиш тўғрисидаги қарори Suzuki`нинг 2011 йилда имзоланган икки томонлама шартнома шартларининг Volkswagen томонидан бузилиши юзасидан шикояти Халқаро савдо палатаси арбитраж суди қарори билан қондирилганидан сўнг қабул қилинди. 2011 йилда немис компанияси япон ишлаб чиқарувчисининг 19,9 фоиз акцияларини сотишдан бош тортган эди.\nМаълумот ўрнида, 2009 йил декабрь ойида Suzuki ва Volkswagen компаниялари ҳамкорлик қилишга келишиб олган эди. Бироқ шартнома кутилган самарани бермади ва томонлар ўртасида турли келишмовчиликлар вужудга кела бошлади. Suzuki Volkswagen`ни шартнома шартларини бузганликда, унга технологияларни етказмаганликда айблади. Шунингдек, япон компанияси вакиллари немислар уларни ўзининг бўлинмаси сингари бошқармоқчи бўлганини ҳам айтиб ўтди.


Oldingi maqola “ЖАННАТГА ЙЎЛ” МУСИҚАЛИ ДРАМАСИ НАМОЙИШИ БЎЛИБ ЎТДИ\nKeyingi maqola ЯНГИ СПЕКТАКЛЬ КЎРИК-ТОПШИРИШДАН ЎТДИ\nВилоят қўғирчоқ театрида “Ғаройиб ер тутлари” номли янги эртак-спектакль премьераси бўлиб ўтди. Унда Маданият вазириги, вилоят маданият бошқармаси вакиллари, санъат соҳаси ходимлари ҳамда болажонлар иштирок этди.\nЭртак-спектакль машҳур рус драматурги Н. Шувалов асари асосида режиссёр Ғайрат Ҳамроев томонидан саҳналаштирилган. Унда асосий воқеалар Баҳайбат, Миттивой, Сичқон, Қарға ва Қарғача иштирокида кечади.\n- Асосий қаҳрамон образини жонлантирдим, - дейди актёр Хусниддин Лутфиев. - Бу беғубор қалбли Баҳайбат. У ҳеч қачон бировнинг нарсасига тегинмайди, берган сўзининг устидан чиқади. Эртак-томошадаги салбий образ – Миттивой эса унинг акси. У ўта муғомбир, хасис ва эзма. Шу боис, бошқа қаҳрамонлар беғубор қалбли Баҳайбатнинг атрофида бирлашади.\nБир сўз билан айтганда, ушбу эртак-спектаклда ростгўй, берган ваъдасининг устидан чиқадиган, ўзгаларга меҳрибон кишининг доимо улуғланиши, бошқалар муҳаббатига сазовор бўлиши, аксинча, муғомбир ва хасис кишининг нафратга гирифторлиги бош мавзу сифатида кўтарилган.\nСуратда: эртак-спектаклдан лавҳалар.


Таваллуд топган сана: 2 Феврал 1902 йил\nВафот этган сана: 22 yanvar 1976 йил\nҒайратий - Ўзбек совет ёзувчиси бўлиб, у ўзбек шеъриятининг асосчиларидан биридир. «Ўзбекистон халқ шоири» юксак унвон соҳиби.\nҒайратий бу тахаллус бўлиб, асл исми Абдураҳим Абдуллаевдир.\nУ 1902 йил 2 февралда Тошкентнинг Дегрез маҳалласида ҳунарманд оиласида дунёга келди. Унинг отаси ўқимишли, адабиётга қизиққан киши бўлган. Унинг адабиётга қизиқишида онаси айтган эртаклар ҳам муҳим ўрин тутган.\n1912-1915 йилларда у эски мактабда, сўнг мадрасаларда таҳсил олади. Шу йилларда Навоий, Муқимий, Фурқат асарлари билан танишади. Октябр инқилобидан сўнг Тошкент (Хадра)даги «Намуна» мактаби қошидаги ўқитувчилар тайёрлаш курсини тугатган.\nБўлғуси адибнинг илк шеъри 1921 йилда нашр этилган. Ўзининг «Эрк товуши», «Олтин ёшлик» каби шеърий ва ҳикоявий тўпламларида Ғайратий социалистик тузум ва ёш Совет давлатини мадҳ этган.\n1926 йилга келиб, Ғайратий Озарбойжонга бориб, Бокудаги билим юртида ўқийди. У ерда М.Ўрдубодий, М.Мушфиқ, С.Рустам, Ж.Жабарли каби таниқли адиблар билан танишади ва мулоқотда бўлади. Бокудан қайтгач, Тошкентдаги мусиқали драма театрида адабий эмакдош бўлиб хизмат қилади.\nАдабиётни ўз моҳиятига кўра жўшқин дарёга қиёс қилса бўлади. Дарё сувларидан далалар, дов-дарахтлар гуллаб-яшнаса, адабиёт инсон қалбига эзгулик уруғини сепади, уни ҳаётда тўғри яшашга, улуғ мақсадлар йўлида курашишга ўргатади. Дарё ирмоқлардан вужудга келади. Адабиётимиз ирмоқлари эса адибларимиз яратган асарлардан иборат. Дарёларнинг серсувлиги, ҳайқириб оқиши ирмоқлар сувига боғлиқ бўлгани сингари, адабиётнинг жўшқинлиги, курашчанлиги - ҳаётда тутган ўрни ундаги асарларнинг сифатига қараб белгиланади.\nЎзбек болалар адабиётининг ҳозирги камолот босқичига эришишида унинг ирмоқларидан бири - Ғайратий ижодининг ҳам салмоқли ҳиссаси бор. Адабиётга Ҳамид Олимжон, Ғафур Ғулом, Абдулла Қаҳҳор, Мақсуд Шайхзода, Уйғун, Комил Яшин, Миртемирлар билан баравар кириб келганлардан бири Ғайратийдир.\nҒайратий ижодининг шаклланишида Ҳамзанинг таъсири каттадир. Бу ҳақда ёзувчининг ўзи кейинчалик қуйидагиларни ёзади: «Мен Ҳамза билан театр труппасида танишдим... Ҳамза билан адабий суҳбатлар ўтказиб кўп нарса ўрганар эдик, Ҳамза Ҳакимзода Ниёзий билан мунтазам суратда суҳбатлашиб туриш менга ўхшаган адабиёт ҳаваскорлари учун катта адабий мактаб бўлди».\nҲаётга ва меҳнатга, келажакка ишонч ва собит эътиқод Ғайратий шеъриятининг ғоявий мазмунини ташкил этади. Шу жиҳатдан унинг «Ватан», «Шоир», «Суҳбат», «Ёшлик» каби шеърлари характерлидир.\nУ давр билан ҳамнафас бўлишни, халқ бахт-саодатини куйлашни ижодининг асл мақсади деб билди. Буни у «Шоир» шеърида қуйидагича ифодалайди:\nЙўқлик достонин ҳар дамда ўқиб,\nАфсоналардан маънолар тўқиб,\nЯшаш йўлидан кетмакка қўрқиб,\nОммадан узоқ бўлмасин шоир...\nШоир ижодининг дастлабки даврларида яратилган бу шеър бадиий жиҳатдан бирмунча заиф бўлсада, аммо унда шоирнинг умри оҳиригача сақланиб қилган интилувчанлик мавжуд.\nҒайратий шеърий асарлар билан бирга, «Ёш партизанлар», «Отамнинг хотира дафтари», «Сиз - менинг ёшлигимсиз» каби кўплаб ҳикоя ва қиссалар ҳам яратдики, улар давр билан, ёзувчининг кўрган-кечирганлари билан чамбарчас боғлиқ.\nСюжет воқеаларининг таранглиги ҳамда уларнинг қизиқарли тарзда қурилиши «Рустамжоннинг саргузаштлари» қиссасининг муҳим фазилатидир. Қиссанинг қизиқарлилиги унда уруш давридаги шиддатли воқеаларнинг ҳикоя қилиниши билангина вужудга келган эмас. Балки тасвирда саргузашт услубининг устунлиги ҳам муҳим роль ўйнаган. Умуман, «Унутилмас кунлар» каби «Рустамжоннинг саргузаштлари» қиссаси ҳам уруш даври ўзбек болалар насрининг яхши намунасидир.\nБулардан ташқари, Ғайратий драматик асарлар ҳам яратган. Унинг «Омон», «Йўлдош», «Қанотли дўстлар», «Ўрмонда» каби драмалари узоқ йиллар республика қўғирчоқ театри ва ёш томошабинлар театри репертуаридан мустаҳкам ўрин олиб келди.\n1972 йилда Ғайратийга «Ўзбекистон халқ шоири» унвони берилган.\nУ 1976 йил 22 январда вафот этган.\n1929-1931 йилларда Ўзбекистон Давлат нашриётида муҳаррир ва бўлим бошлиғи\n«Ерк товуши» биринчи шеърий тўплами\n1927 йилда 1928 йилда «Яшаш тароналари» шеърий тўплами,\n«Қутулиш» номли ҳикоялар тўплами,\n«Қора юраклар» (1931)\n«Ошиқ ҳукми» (1932)\n«Онамга хат» (1933)\n«Танланган асарлар» (1934)\n«Олтин ёшлик» (1940)\n«Танланган асарлар» (1958) каби қатор тўплам ва достонлари нашрдан чиқди.\nИккинчи жаҳон урушидан кейинги йилларда Фурқат ва Ҳамза каби устозлари ҳақидаги «Ғурбатда Фурқат», «Шоир», «Ўлмас қўшиқ» каби китобларини чоп этди.\n«Тепалик мозор» (1956)\n«Сабаби - тириклик» (1958)\n«Махсум қочди» (1960) каби ҳажвий ҳикоялар ҳам яратди.\n«Довдираш» номли ҳажвий ҳикоялар тўпламини нашр эттирди.\n1973 йилда эса икки жилдлик танланган асарлари нашр этилди.


“Ўзбекистон мўъжизаси”: ижтимоий халқпарвар давлат барпо этиш — бош (...)\nЎзбекистон Президенти Шавкат ¬Мирзиёев лавозимга киришиш тантанали маросимидаги нутқида алоҳида таъкидлаганидек, эндиликда мамлакатимиздаги барча даражадаги ҳокимият идоралари фаолиятида “Инсон қадри учун” деган устувор тамойил бош мезон бўлиб қолади. Давлатимиз раҳбари урғу бериб айтганидек, “биз бундан буён фаолиятимизни “инсон — жамият — давлат” деган янги тамойил асосида ташкил этамиз”.\nЭнг асосийси, Президентимиз таъбири билан айтганда, бу ислоҳотлар ортга қайтмас тус олди. Бунга ўтган беш йилликда нафақат халқимиз, шунингдек, бутун дунё ишонди ва ¬Ўзбекистондаги кенг кўламли янгиланишларга ҳавас билан боқмоқда.\nДарҳақиқат, ўтган даврда Ўзбекистон шиддатли ислоҳотлар мамлакатига айланди. Узоқ йиллардан буён ¬ечимини ¬кутиб келган муаммолар ҳал этилди. Мамлакатда диний бағрикенглик, яқин-йироқ давлатлар билан дўстона ҳамкорлик муҳити шаклланди. Гендер тенглик сиёсати юритилиб, мажбурий меҳнатга барҳам берилди. Аҳолининг ижтимоий ҳимояси таъминланди. Буларнинг барчаси Ҳаракатлар стратегияси асосида заҳматли ¬меҳнатлар эвазига бажарилди.\nБугун халқаро ҳамжамият ¬мамлакатимиздаги бу ўзгаришларни -“ЎЗБЕКИСТОН МЎЪЖИЗАСИ”, дея эътироф этмоқда. Бу ниҳоятда катта эътироф. Тарихда бор-йўғи беш йилда биз каби ислоҳотлар самарасини ёрқин ифода эта олган давлатлар кам топилади. Бунда, сўзсиз, Президентимиз ¬Шавкат Мирзиёевнинг заҳматли меҳнати борлигини биз ҳам, дунё ҳам билиб турибди. Шу боис, яқинда ¬Туркиянинг нуфузли “ANKASAM” нашри ¬Ўзбекистон раҳбарини туркий ¬дунёнинг етакчи давлат арбобларидан бири сифатида эътироф этди.\nМиллий валютанинг ислоҳ қилиниши, нақд пул ва банк пластик карточкалари билан боғлиқ муаммолар ҳал ¬этилиши кўплаб ижтимоий муаммоларга барҳам берди.\n— Луи Арагон “Ёшлар орзу қилади. Қарилар эслайди”, дегани каби биз ҳам ўрта авлод вакили сифатида ўтган ёшлигимизни эслаб, юртимиз ёшларига ҳавас қиламиз. Ўтган асрда ёшликнинг чеки бошқа эди. Бугунги Ўзбекистон ёшлари аввалги йигит-қизлар эмас. Уларнинг дунёқараши ҳавасли, орзу-интилишлари ҳавасли, Президент яратиб берган шароит ва имкониятлар ҳавасли. Улар янги ¬Ўзбекистон ёшлари бўлгани учун ҳам ҳавасга арзийди.\nХалқимиз Етакчисининг қатъий саъй-ҳаракатлари натижасида Ўзбекистонда мажбурий меҳнатнинг барча шаклларига, хусусан, болалар меҳнатига чек қўйилди. Фикримиз тасдиғи сифатида АҚШ Давлат департаменти томонидан 2020 йилда эълон қилинган ҳисоботни ҳам келтириш мумкин. Унда ¬“Ўзбекистоннинг ушбу муаммони ҳал қилишга қаратилган катта саъй-ҳаракатлари минтақадаги мамлакатлар учун янги стандартни белгилаб бермоқда”, дея алоҳида қайд этилиб, мамлакатимизда Президент Шавкат Мирзиёев бошчилигида амалга оширилаётган ишларга юқори баҳо ¬берилган.\nХусусан, “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонун қабул қилинди, Олий Мажлис Сенати томонидан 2030 йилга қадар Ўзбекистон ¬Республикасида гендер тенгликка эришиш стратегиясини тасдиқлаш ҳақидаги қарор тасдиқланди.\nҚорақалпоғистон Республикаси Маҳалла ва оилани қўллаб-қувватлаш вазири, вилоятлар ва Тошкент шаҳри бошқармалари ҳамда туман (шаҳар) бўлим бошлиқларининг биринчи ўринбосарлари — вилоят, туман (шаҳар)лар ҳокимларининг хотин-қизлар ¬масалалари бўйича маслаҳатчиси сифатида ҳокимнинг ўринбосари мақомига тенглаштирилди.\nДемак, хотин-қизлар, она ва бола саломатлиги бундан кейин ҳам доимий ¬эътиборда бўлади, ислоҳотларимизнинг муҳим йўналишларидан бири бўлиб қолади.\nҚолаверса, халқимиз шу йил ¬октябрь ойида тарихий танлов қилди — ўз ¬Президенти Шавкат Мирзиёевни иккинчи муддатга тўлиқ ишонч билан қайта сайлади. Бугун янги тараққиёт босқичига қадам қўймоқдамиз. Бу Президентимиз белгилаб берган Янги Ўзбекистон стратегияси асосида амалга ошади.\nКатта мақсадларни кўзлаганмиз. Бу йўлда “Инсон қадри учун” тамойили бош мақсад қилиб олинган. “Ҳаракатлар стратегиясидан — Тараққиёт стратегияси сари” деган тамойил барча ислоҳотларимизни янги сифат босқичига олиб чиқувчи асосий мезон ўлароқ кун тартибига қўйилди. ¬Тараққиёт стратегияси амалий ҳаракат дастури сифатида Ўзбекистоннинг янгиланган ички ва ташқи сиёсатини белгилайди ҳамда Учинчи Ренессанс тамал тошини қўйишда ҳал қилувчи аҳамият касб этади.


Қандай пишириқлардан тайёрлаш мумкин: пироглар – Газета.uz\nҚандай пишириқлардан тайёрлаш мумкин: пироглар\nZira.uz`дан пироглар рецептлари жамланмаси.\n19 октябр 2018, 19:54 Жамият\nГазета.uz ва Zira.uz саҳифалари ҳамкорликда пироглар рецептларини тақдим этади.\nБақлажон ва товуқ қўшиб пиширилган пирог\nСиз бундан олдин бақлажон ва товуқ гўшти солиб пишириладиган пирог ҳақида эшитганмисиз? Албатта йўқ, чунки бу ноёб рецепт бўлиб, эндиликда яқинларингизни бу антиқа пирог билан лол қолдиришингиз мумкин.\nИкки хил асосли «Кунгабоқар» пироги\n«Кунгабоқар» пироги ҳар қандай дастурхонга кўрк бағишловчи, икки хил, қиймали ва пишлоқли асосдан ташкил топган мазали егуликдир. Асосийси, бу пишириқни меҳр ила тайёрлаш керак, шунда ўзингиз кутган натижага эришасиз.\nКўк пиёз ва тухумли қуйма пирог\nТухум ва кўк пиёзли пишириқларни яхши кўрасиз, аммо уларни тайёрлашга вақтингиз йўқми? Қуйма пирог севимли пишириқларингизни аниқ ўрнини боса олади. Тухум ва кўк пиёз уйғунлигида кефирдан тайёрланган майин ва жуда ҳам юмшоқ бўлган қуйма пирогни тайёрлаш жараёни умуман қийинчилик туғдирмайди.\nГўштли пирог кўпчиликнинг энг севимли пишириқларидан бири эканлиги ҳеч кимга сир эмас. Бу пирогнинг хамирига кефир солиб тайёрланилади.\nБу пирогга шакл бериш усули кавказча пирогларни эслатади, аммо унга хамиртуруш солинмайди. Унинг тугилиши эса жуда антиқа.\n«Хризантема» гўштли пироги\nСовуқ ва бир оз ёқимсиз об-ҳаво оқшомларини байрамга айлантириши ҳеч гап эмас. Масалан ажойиб гўштли пирог «Хризантема» пишириш орқали.\nЮмшоқ ва мазали, оширма хамирдан тайёрланиб, ичига қийма ва пишлоқ уйғунлаштирилган бу пирог иштаҳани очиб, кайфиятни кўтариши аниқ.\nКуз фасли жуда ҳимматли фасллардан бўлиб, айнан шу фаслда мева-сабзавотлардан тўйиб истеъмол қилиш имконияти туғилади. Шулардан бири олхўри мевасидир.\nБу тайёрланган олхўрили пирогнинг ҳозир айни фурсатидир. Тайёрланиладиган егуликка тахминан 18 000 сўм пул сарфланилади.\nВидеорецепт: творогли коптокчаларга бой шоколадли пирог\nАгарда сиз кундалик ҳаётингизни шоколадли ширинликларсиз тасаввур қила олмасангиз, унда творогдан қилинган кўптокчаларга бой шоколадли пирогнинг рецепти кўнглингизга манзур келиши аниқ. Творог ва какос аралашган асос, ҳамда шоколадли бисквитнинг уйғунлашуви бу пишириққа такрорланмас таъм ҳадя этади.\nБанан ва шоколадли пирог\nАжойиб ҳиди иштаҳани очиб юборадиган банан ва шоколадли пирог рецептини тақдим этамиз.\nОила аъзолари ёки дўстлар даврасида йиғилганда бу пирогни пиширсангиз, ҳамманинг кайфияти кўтарилиб, даврангиз янада қизиши аниқ.\nМак солинган творогли пирог\nМак билан творог бирлашмаси одатий эмас албатта, аммо ишонинг, бундай уйғунлик жуда ҳам ажойиб таъмни ҳосил қилади! Пирогнинг ташқи кўриниши иштаҳаочар, таъми эса жуда майиндир. Бу пирогни тайёрлашда тухумнинг оқи алоҳида, сариғи алоҳида кўпиртирилиши лозим.\n«Газета.uz» 4 850


КЎРНАМАК… - 5 Июля 2019 - www.SheJoT.CoM\nГлавная » 2019 » Июль » 5 » КЎРНАМАК…\nСалимжон бола эканида ота-онаси ўлиб кетиб, бувиси билан бобосининг қўлида қолди. Шундай кунлар бошига тушса-да, ҳарқалай, кам бўлмади. Икки кекса не қилиб бўлса ҳам уни оёққа турғазишди… Яхши эслайди. Мактабда яхши ўқигани учун бобоси унга ҳар куни биттадан ручка кўтариб келарди. Шундай ручкаларки, ранг-баранг… Аммо ўшанда ҳам анави ўгай аммасининг Ҳасан-Ҳусанларига алам қиларди. Алам қилмаса, худонинг берган куни бирга ўйнашни баҳона қилиб ручкаларини ўғирлаб қўявермайди-ку, ахир!.. Аслида аммаси Сурманисанинг ўзида ҳам гап кўп. Бувиси Салимжонга тринка шим тикиб берганини кўрди дегунча дарров лаблари буришиб, эшикма-эшик ғийбат қилишга тушарди. Айниқса, аллакимларга «Етим бола боқсанг, оғиз-бурнинг қон элтар», деганларини сира юрагидан чиқаролмайди…\nСалимжон шуларни ўйлаб юраги эзилганича секин ҳовлига чиқди. Баҳор ҳавосидан ҳеч бўлмаса тўйиб-тўйиб нафас оларман деган ниятда кўча тарафга юрган ҳам эдики, дарвоза очилиб, остонада аммаси Сурманиса пайдо бўлди. «Оббо, эшакни йўқласанг, думи кўринади-я!..» — норози оҳангда шивирлаб қўйди Салимжон афтини буриштириб.\n— Ҳа, жиянвой, — Сурманиса опа овозининг борича дарвозахонадан туриб қичқирди, — Машинаси бор, Тошкандан катта домла бўлиб қайтганлар манави ерда биттагина аммам боридиям демас эканда-а?..\nСалимжон жавоб бериш ўрнига индамай сигарет тутатди.\n— Нега индамайсан?.. — Сурманиса опа ликиллаб келиб Салимжоннинг рўпарасида тўхтади, — Нимага афтингни буриштирвопсан?.. Тинчликми ўзи?.. Ё бизнинг келишимиз ҳам ёқмай қолганми?..\n— Йўғ-е, нималар деяпсиз?.. — Салимжон апил-тапил сигаретини улоқтириб аммасига елка тутди, — Шунчаки… Келинингизминан ажрашяпмиз… Шунга… Кайфиятим сал унақароқ…\n— Нима?.. Вой шўрим!.. Энди нима бўлади-а?.. — Сурманиса опа ўзини худди қайғураётгандек кўрсатиб икки-уч марта бош чайқаб олди-да, сўзида давом этди, — Барибир бўлмасакан-да-а?.. Эссиз умр… Эссиз сени ёшлигинг-а!.. Хафа бўлмагин-у, ўзи… Шу Майнахон сени муносибинг эмасди-да!.. Сенга ўзингга ўхшаган ўқимишлиси керак, Салимжон… Мана, ўн йил яшаб на фарзандли бўлдинг, на обрў топдинг ўша манжалақи бозорчингни олдида… Бувинг раҳматлилар ўша пайтда тўсиқ бўлмаса-ку, аллақачон ажраб… Ҳа, майли… Ҳалиям кечмас… Қолган умринг уруш-жанжалминан ўтмаса йўғроқ… Ҳа, айтмоқчи… Машина, уйдаги нарсаларни бўладиган бўлдиларингми?..\nСалимжон аммасининг шунча бидирлашига чидади. Аммо сўнгги саволини эшитиб аъзойи бадани музлаб кетди. «Ахир… Унга нима?.. Кошки, бирон марта бўлсин яхшилик тиласа жиянига!..» У аммасига ортиқ гапириб ўтиришни эп кўрмай, мактабда дарси борлигини баҳона қилди-ю, индамай ичкарига кириб кетди.\nЁмон бўлса ҳам аммасининг гапида жон бор. Майна билан шунча яшаб Салимжон ҳузур-ҳаловат кўрмади. Бозорга ўрганган хотин шунақа жанжалкаш бўлади шекилли-да!.. Ҳали ойлиги камлигидан тўполон кўтарди, ҳали етимлигини, «орқа»си йўқлигини юзига солди… Ўқишга кираман деб Тошканга жўнаётганида қайнонаси билан икковлашиб қарғаганлари-чи!.. Уч марта қўйди-чиқди бўлишди. Ҳар сафар бувиси раҳматли, бобоси раҳматли ўртага олиб яраштираверишди… Бўлмайдиган ишнинг барҳам топгани яхши-да!.. Мана, энди суд ажрим қилиб берса, бас. Қутулади-қўяди…\nСалимжон дарсини тугатиб ҳар қачонгидек хаёлга берилганча бозорчага етиб келганини билмай қолди. Чўнтакларини ковлаб кўраркан, ўзига бирор егулик олиш илинжида бозорга ўзини урди. Дарвозадан киришга кирди-ю, Майнахоннинг шу ерда савдо қилиши ёдига тушиб таққа тўхтади. «Бекор кирибман-да, — ўйлади у атрофга аланглаб, — у ярамас кўриб қолса борми, яна бошлайди дийдиёсини… Шу овқат ўлгурни дўкондан опкетсам нима қиларди?!» Адашмабди. Янгиқўрғон бозори тушлик вақти бўлгани учунми, жуда сийрак эди. Шундоққина икки қадам нарида кийим-кечак сотиб ўтирган Майнахон собиқ эрининг ўйланиб турганини кўрди-ю, худди душмандек устига бостириб келди.\n— Ҳа, эркак, ажралишга эркак бўлиб ажрашдингиз… Машинаминан уйни ким ажрим қилади?.. — баланд овозда шанғиллашга тушди Майнахон, — Озми-кўпми, мениям меҳнатим синггандир, ахир!..\nСалимжон у билан тенг бўлмаслик учун овозини кўтариб ўтирмади.\n— Машинани ўзим шоли экиб олганман… Уй бўлса, бобомдан қолган, билдингми?.. Менда ҳаққинг қолгани йўқ… Қоч, мен бозор қилишим керак, йўлни бўшат!..\n— Бекорларни айтибсиз… — Майнахон эндигина ўтиб кетмоқчи бўлган Салимжонни енгидан тортиб тўхтатди, — Ҳозир шу нарсаларни ажрим қилмагунча ҳеч қаерга кетмайсиз… Уй бобонгиздан қолган бўлса, менам ўша сабил уйда рўйхатда тураман… Оми, ўқимаган, ҳеч нарсага ақли етмайди деб ўйлайсизми? Мениям ўргатадиганларим, маслаҳат берадиганларим йўқмас, худога шукр… Шундай экан, машинани арра қиламиз… Саккиз хона уйни сотасиз… Тўртта хонаси мен… — Майнахоннинг гапи оғзида қолди. Бобоси, бувиси ўтган муқаддас уйни «сотасиз» деган сўздан жиғибийрони чиққан Салимжон беихтиёр Майнахонни тарсакилаб юборди. Калтак зарбидан ерга ағанаб, бунинг устига кўлмак сувга бориб тушган Майнахон аламига чидай олмай овозининг борича миршаб чақирарди.\nМайнахон ёнидаги шерикларининг маслаҳати билан гарчи миршабга бормаса-да, эридан, барибир ўч олишга, бундан ташқари, қандай қилиб бўлмасин, уй ҳамда машинадаги улушини қўлга киритишга аҳд қилди. Аввалига акаларини бошлаб бормоқчи бўлди… Йўқ… Уларнинг аччиғи тез. Салимни уриб майиб қип қўйишса миршабма-миршаб югурсинми… Бўлмайди…\n«Ҳа-а, — хаёлига келган фикрдан хурсанд бўлиб секин-аста кийина бошлади Майнахон, — аммаси-чи?! Ичидаги илон-ку, ахир!.. Нима бўлса, ўшалар бўлиб ўлмайдими?! Ўша ярамас ҳезалакнинг додини бериб хумордан чиқсам бўлди-да!.. Бир-бирининг гўштини еб юбормайдими менга деса…»\n— Вой, сингилдай бўп қолган одам ҳам шунчалик соғинтирадими?.. — кутилмаганда эшикдан кириб келган Майнахонни ясама такаллуф билан тўшакка ўтқазаркан, гина қилган бўлди Сурманиса опа, — Қайси шамоллар учирди, айланай?..\nМайнахон «ҳеч ким йўқмикан?» дегандек орқа-олдига аланглаб олгач, паст товуш билан гап бошлади:\n— Мен… Анави жиянингиз масаласида келгандим…\n— Оти ўчсин ундай жиянни… Ажрашиб ниятига етибди-ку, хор бўлиб ўлгур!.. Сиздай топармон-тутармон хотинни қадрига етса нима бўларди?..\n— Йў-ўқ… Ажрашса ажрашиб ўлсин… Ёнимдан ел ҳам ўтмайди… Фақат… Анави «Нексия» қурғурни бўлишишга кўнмаяпти-да, жувонмарг!.. Бугун бозорда шундан гап очишимни биламан, шапалоқлаворса бўладими бетингдан бузилгур!..\n— Уй-чи, уй?.. Уйниям бўлинг, — гўёки аламзада келинни гиж-гижлай кетди Сурманиса опа, — Ахир… Ўн йил яшагансиз-а!..\n— Қўйинг ўша чордевор уйини!.. Менга… Шу… Машинани у сотмаса, ўзим сотиб юборсамми девдим-да!..\n— Вой, сизга пулиниям ушлатмайди у қайсар… Биласиз-ку қапишиб олганини… Бунақа ишга зўравон эркаклар керак…\n— Менам шунинг учун олдингизга келдим-да!.. — хурсанд бўлиб кетди Майнахон, — Биламан, анчадан берисига Ҳасан-Ҳусанларингиз машина олмоқчи бўлиб юришганди… Ана, олишса арзонгаровга бервораман… Ахир, улар девдай йигитлар!.. Пулини тўлагандан кейин ортиқча гап қилса думини тугиб қўя олишади-ку!..\nСурманиса опанинг юрагига бу гапдан кейин ўт тушиб қолди. «Бу манжалақи тўғри айтяпти, — ўйлади ичида, — Пули тўлангандан кейин Салим қаёққа борарди?!. Машина қўлга кирса бўлди-да!.. Ана ундан кейин бу иккаласи ур-пичоқ бўлиб ўлмайдими?! Унга нима?..»\nСурманиса опа, барибир, дарров сир бой бермади. Майнахонни кечаси яна бир келишга кўндирди-ю, мулойимлик билан кузатиб қўйди.\nСурманиса опанинг Ҳасан-Ҳусанлари ҳақиқатдан давангирдай йигит бўлишган. Тоғни урса, талқон қилгулик кучи бор. Мактабни ёлчитиб ўқишмаган-у, айланиб-ўргилиб аллақаердан дўкон очиб олишган. Лекин иккалови ҳам бир тийиннинг устида ўмбалоқ ошади. Ўлса ўладики, бировга қарз бермайди. Қарз туриб турсин… Ҳатто рўзғорга ёғ керак дейишса ҳам бир-икки кун ўйлаб кўрмагунча олиб келишмайди…\nАйниқса, Ҳасан Майнахоннинг оғзидан «Икки мингта «кўки»га «Нексия» сотаман», деганини эшитиб ҳовлиқиб қолди. Айниб қолмасин деган саросимада темир сандиғидан Майнахонга нақд икки мингни санаб берди-ю, гапни калта қилди:\n— Келинойи, сиз ҳозир битта тилхат ёзиб беринг-у, индамай кетаверинг, — деди у қаёқдандир оқ қоғоз топиб хонтахта устига қўяркан, — машинани ўзимиз оламиз унинг қўлидан… Фақат… Бир гап бўлса, тониб юбормасангиз бўлди…\n— Вой, тағин жаҳл устида ўлдириб-нетиб қўйманглар, боласи тушмагурлар, — хавотир аралаш Ҳасан-Ҳусанларнинг елкасига қоқди Сурманиса опа, — ётиғимина-ан тушунтиринглар…\nИш деярли пишгач, «янги машина» баҳона Сурманиса опа атайин Майнахон учун ош дамлади.\nСалимжон машинасини жуда кам ҳайдайди. Бозор-ўчар ёки бирон зарур иш учун миниб чиқмаса, деярли автобусни маъқул кўради. Замон шунақа бўлиб кетди-да!.. Ҳар куни бензин, мойни қаёқдан олсин?!\nБугун якшанба бўлгани сабабли «бор таваккал» деди-ю, Салимжон машинасида бир бозор айлангиси келди. Бет-қўлини ювиб дарвозани очаркан, негадир юраги сиқилаверди. Тиқ этган товуш ҳам асабига тегаверди.\n«Падарингга лаънат Майна, ишқилиб миршабга югуриб бормасин-да, — ўзига-ўзи тўнғиллади у машинанинг у ёқ-бу ёғини кўздан кечираётиб, — Қаёқданам ура қолдим ўзи?!»\nМашина дала йўлига чиқиб олгач, узоқдан Ҳасан-Ҳусанлар кўринди. Салимжон яқин тортиб уларнинг тўғрисига етганда оҳиста тўхтади-да, орқа эшикни очди.\n— Қариндошлар, чиқинглар, Қўқонни айлантириб келаман!\nАка-укалар бир сўз демай машинага ўтиришгач, Ҳасан илтимос қилди:\n— Салим ака, «саман»ингизни бир чўл тарафга ҳайдамайсизми? Тоза ҳаводан тўйиб нафас олиб келардик… Бу қишлоқда одам жа димиқиб кетди-ку!.. Қўқонни айланиш бўлса қочмас…\n— Хўп, ука, сен нима десанг шу-да!..\nНавбаҳор қумликларига чиққандан кейин ҳам Салимжоннинг чигали ёзилмади. Устига-устак ака-укалар бор овозда телба-тескари ашула айтавериб жонига тегишди.\n«Бой эмиш булар, — кўнглидан ўтказди у тўсатдан тезликни ошира бориб, — қачон қараса, бошқаларнинг ғийбатини қилади…»\n— Э, тўхтанг!.. — Ҳасан кутилмаганда Салимжоннинг елкасидан ушлади, — Шу ерда тўхтанг, гап бор…\nСалимжон ҳайрон бўлиб тормозни босди.\n— Нима гап ўзи, тинчликми?.. Икковингниям авзойинг бузуқ… — Ҳасан жавоб бериш ўрнига чўнтагидан бир энлик қоғоз чиқарди.\n— Қисқаси, мана бу хотинингизнинг тилхати… Машинани мен нақд икки мингга сотиб олдим…\n— Нима?! — тўсатдан бақириб юборди Салимжон, — Қанақа тилхат?! Ўйлаб гапираяпсанми, ука?.. Бу менинг машинам бўлса, қанақасига сотади у?..\n— Ўша, ахир сизнинг хотинингизми?.. — гапга аралашди Ҳусан афтини бужмайтириб, — Яхшиликчасига бўлишмаганингиздан кейин сотган-қўйган-да! Қани, тушинг бизнинг машинадан… Орқа ўриндиққа ўтиринг, яхшиликча обориб қўямиз…\nСалимжон кутилмаган «зарба»дан бошида оғриқ туриб шартта орқасига ўгирилди.\n— Вей… Иккаланг… Сенлар қариндошмисан, ё?.. Нимага жигар бўп туриб бундай ишга қўл уряпсан?.. Эсингдами, бувим раҳматлининг қилган меҳрибончиликлари… Энанг касал ётганида кечалариминан опичиб чиққанлари-чи?! Сенларсиз овқат емай, ҳатто менгаям едирмай ўтирарди раҳматли…\n— Э, гапни кўпайтирманг… У кунлар ўтиб кетди, ҳозир замон бошқа, қариндош… Қани, рулни беринг энди, пул тўлаб қўйганмиз, ахир!..\n— Машинами?.. Мана оласан, — қўлини мушт қилиб Ҳасаннинг оғзига олиб борди Салимжон, — қўлингдан нима келади?.. Урасанми?..\n— Ие, уриш ҳам гапми?.. — Салимжоннинг қилиғи нафсониятига теккан ака-укалар кутилмаганда унга ташланиб қолишди ва ташқарига судраб чиқиб аёвсиз тепкилай бошлашди… Ҳимоясиз ҳолатга етган Салимжон «Урма, урма» дегандек ётган ерида қўли билан юзлари, баданларини тўсмоқчи бўлар, аммо улар парво ҳам қилишмасди…\n— Кийимини еч, шу гапи учун яланғочлаб кетамиз, — дея қичқирди Ҳасан қонига бўялганча чалажон бўлиб ётган Салимжонга нафрат билан тикилиб, — ўзиям кейинги вақтда машина олдим деб жа димоғи кўтарилиб кетувди… Бир адабини есин…\nАка-укалар Салимжонни эндигина ечинтириб машинага ўтирмоқчи бўлишган ҳам эдики, қаердан кела қолди, билишмайди, икки-учта ит жонҳолатда иккаловига ташланиб, уларни ерга ағанатди ва дуч келган ерини тишлаб кийимларигача титкилаб ташлади. Бу маҳалда итларнинг ортидан ўрта яшар, нотаниш чўпон отда етиб келиб Салимжонни кийинтириш билан овора эди.\nЧўпон иккала ака-укани ҳам ўз қўли билан миршаблар ихтиёрига топширди. Ҳам пулдан, ҳам машинадан маҳрум бўлган Ҳасан-Ҳусанлар «шерик»лари бўлмиш Майнахонни осонгина ёнларига тортиб қамоқхона сари равона бўлишди. Салимжон эса, касалхонада даволаниб чиққач, машинасини сотиб, муқаддас ҳовлисига қулф уриб маълум муддат катта бир шаҳарга кўчиб кетганмиш.\nКатегория: HIKOYALAR / ХИКОЯЛАР | Просмотров: 104 | Добавил: iphone | Рейтинг: 0.0/0


Лактофильтрум®- сизнинг организмингизни тозалашда ёрдам беради\n01.11Аллергияда болалар учун Лактофильтрум® 01.11Ичакнинг терига таъсири 17.10Atopik Dermatitda Lactofiltrum® 17.10Қандай қилиб кузда терининг ҳимоя хусусиятларини ошириш мумкин? 02.10Аллергияда Лактофильтрум\nАгар сиз сочларингизнинг ранги ўчиб синиқ бўла бошлаганини,терингиз кўчаётганини пайқай бошлаган бўлсангиз,кўзингиз тагида доиралар,мунтазам бош оғриғи ва асабийлик пайдо бўлса,бу сизга«организмни тозалаш» керак дегани.\nБу нимани англатади? Бу- токсинларни организмдан чиқариб ташлаш керак дегани.\nТоксинлар - бу одам организмида тўпланиш қобилиятига эга бўлган ва интоксикацияга олиб келиши мумкин бўлган,заҳарли моддалардир.\nТоксинлар - организмга ташқи муҳитдан келиб тушади,ёки ҳаёт фаолияти натижасида ажралиб чиқади: сиқилиш,ёмон экология, «кимёвий» озуқа маҳсулотлари,ёмон одатлар- чекиш ва алкоголь маҳсулотларни истеъмол қилиш,кам ҳаракат ҳаёт тарзи ва ҳ.к.\nОрганизмнинг тез қариши,целлюлит ва ортиқча вазн пайдо бўлишининг сабаби ҳам, организмда кўп миқдорда - токсинларнинг мавжудлигидир..\nТоксинларни организмдан қандай чиқариб ташлаш мумкин\nОрганизмга бу мураккаб вазифани бажaришда ёрдам бериш- бу сиз қилишингиз мумкин бўлган,энг яхши ҳаракатдир.\nСув - бу организмни токсинлардан тозалаш усулларидан биридир.\nБошланишига:кўпроқ газланмаган сув ичинг.\nСуюқликнинг кундалик тавсия этилган ҳажми 2-3 литрни ташкил қилиши керак.\nКейинги қадам: Кун давомида истеъмол қиладиган маҳсулотларингиз ичига лавлаги, кепак,арпа,редиска,брокколи ва денгиз карами, янги мева ва сабзавотларни қўшинг. Бу маҳсулотлар ҳам организмингизни тозаладшда ёрдам беради.\nТоксинлар теридан тезроқ чиқиб кетиши учун, мунтазам равишда саунага бориш ёки контраст (иссиқ-совуқ аралаш) душ қабул қилиш керак.\nШунингдек бу курашда токсинларни зарарсизлантириб,табиий йўл билан чиқариб ташловчи сорбентлар,масалан, Лактофильтрум® препаратини қабул қилиш билан ҳам,ижобий натижага эришиш мумкин.\nТаъсир қилиш принципи\nПрепарат таркибига кирувчи, «Лигнин» сорбенти,ўз юзасида зарали моддаларни (токсинлар,аллергенлар) боғлайди ва чиқариб ташлайди.\n«Лактулоза» пребиотики-фойдали бактерияларни озиқлантиради ва фаол ўсишига имкон беради.\nБу фаол моддалар ичакда таъсир қилади ва қонга сўрилиб кетмайди.\nТоксин,бактерия ва аллергенлар-организмдан табиий йўл билан,ичак микрофлорасини меъёрлаштириб,чиқиб кетади.\nМаҳаллий иммунитет кўтарилади,одамнинг умумий ҳолати яхшиланади.\nОрганизм тозаланади ва моддалар алмашинувининг физиологик жараёнлари тикланади.\nПрепарат билан даволаниш\nПрепаратни 2-3 таблеткадан кунига 3 маҳал,овқатланишдан 1-1,5 соат олдин ёки кейин, етарли миқдордаги сув билан қабул қилиш тавсия этилади.\nДаволаш курси камида 2-3 ҳафтани ташкил қилади.\nҚабул қилиш қоидаларига амал қилинган ҳолатда,препарат бошқа дори воситалари билан бирга мажмуавий даволашда қўлланилиши мумкин.\nМуҳим: қўллашдан олдин йўриқнома билан танишиб чиқинг ёки даволовчи шифокор билан маслаҳатлашинг.\nЛактофильтрум®. Соғлом ичак-соғлом тери!


Ўзбекистонда сентябрь ойида қандай об-ҳаво кутилаётгани маълум қилинди » Ўзбекистон янгиликлари – Zamin.uz\nЎзбекистонда сентябрь ойида қандай об-ҳаво кутилаётгани маълум қилинди\n29 август 2019, 17:10\nСентябрь — кузнинг биринчи ойи, бироқ бу ой Ўзбекистонда об-ҳаво шароитларига кўра кўпроқ ёзни эслатади, фақат ҳарорат фони бирмунча қулай.\nИқлимий меъёрларга мувофиқ, Ўзбекистонда сентябрь ойи йилнинг энг қуруқ ойларидан бири ҳисобланади. Ёғинлар жуда кам бўлиб, ой давомида ўртача 1-3 марта ёмғир ёғиши мумкин, уларнинг миқдори эса ўртача июль ва август ойларидагига қараганда салгина кўп — текислик ҳудудларда 2 мм.дан 6 мм.гача, тоғли жойларда 10-20 мм.гача етади, деб хабар қилмоқда республика Гидрометеорология маркази.\nОйнинг биринчи ярмида кундузги ҳаво ҳарорати одатда 30-33 даража атрофида, ойнинг иккинчи ярмида эса 26-29 даража атрофида бўлади. Энг илиқ сентябрларда айрим кунлари термометр устунчаси 35-39 даражагача кўтарилади. Совуқ ҳаво оқимлари кириб, кундузги ҳарорат 22-25 даражагача тушадиган, баъзан эса ундан ҳам паст бўладиган ҳолатлар камдан-кам кузатилади ва бундай совуқ даврлар қисқа муддатли бўлади.\nБироқ, бу йил сентябрь ойи бизни салқин ҳаво билан қарши олади. Август ойининг сўнгги кунларидан ҳарорат 27-32 даражагача пасаяди, сентябрнинг илк кунлари жуда иссиқ ёз «айбини» юмшатиб ҳарорат кечаси 12-17 даражагача, кундузи 23-28 даражагача тушади, бу шу давр учун хос бўлган иқлимий меъёрлардан 4-6 даражага пастдир.\nБулутлар ҳам кўпайиб, 1 сентябрда Тошкент, Самарқанд, Жиззах, Сирдарё вилоятларининг айрим жойларида, 2 сентябрда Фарғона водийсининг айрим жойларида қисқа муддатли ёмғир ёғиши мумкин.\nОб-ҳавонинг бундай ўзгаришлари Волгабўйи ҳудудларидан совуқ ҳавонинг кириб келиши билан тушунтирилади.\nҲарорат кечаси 12-17 даража, кундузи 25-30 даража бўлган нисбатан салқин об-ҳаво республикамизда сентябрь ойининг биринчи ҳафтасида сақланиб туради.\nКейинчалик ойнинг охиригача ҳарорат кечаси 12-17 даражадан 7-12 даражагача, кундузи 28-33 даражадан 21-26 даражагача ўзгариб туради. Айрим кунларда қисқа муддатли кучсиз ёмғир ёғиши мумкин. Умуман олганда, кузнинг биринчи ойидаги об-ҳаво иқлимий меъёрлар атрофида бўлиши кутилмоқда.\nЯнгиликлар » Ўзбекистон » Ўзбекистонда сентябрь ойида қандай об-ҳаво кутилаётгани маълум қилинди\n00:28 Бу ҳафта Ўзбекистонда қандай об-ҳаво кутилмоқда?\n20:38 Ўзбекистонда ҳаво -15 даражагача совиб кетиши кутилмоқда\n00:05 Ўзбекистонда ҳафта охирига бориб айрим ҳудудларда ҳаво совиб, ёғингарчилик кузатилади\n15:30 Об-ҳаво маълумоти: Ўзбекистонда кейинги ҳафтада қор ёғиши мумкин


“Танқид ҳеч кимга ҳам ёқмайди. аммо...” - Халқ сўзи\n17:29 19 Апрель 2019 Жамият\nЎзбекистон Миллий ахборот агентлиги — ЎзА бош директори Абдусаид КЎЧИМОВ ташкилот фаолияти, бугунги ўзбек матбуотидаги ўзгаришлар, журналист масъулияти, жамиятимиздаги улкан янгиланишлар билан бир қаторда айрим муаммолар хусусида интервью берди.\n—Абдусаид ака, суҳбатимиз аввалида ЎзА фаолияти ҳақида қисқача тўхталиб ўтсангиз?\n—Ҳар бир мустақил давлатда бошқа оммавий ахборот воситалари қаторида унинг расмий ахборот агентлиги ҳам бўлади. Масалан, Хитойда “Синхуа”, Туркияда “Онадўли” ёки Қозоғистонда “Казинформ” каби. Ўзбекистон Миллий ахборот агентлиги Ўзбекистон Республикасининг марказий давлат ахборот агентлиги бўлиб, унинг ахборот соҳасидаги фаолияти республика ва хорижий мамлакатларнинг кенг доирадаги ўқувчиларига мўлжалланган. ЎзА Ўзбекистон Республикаси Олий Мажлиси, Ўзбекистон Республикаси Президенти, Вазирлар Маҳкамасининг мамлакат ички ва ташқи сиёсатидаги энг муҳим масалаларга тааллуқли расмий ҳужжатларини, баёнот ва ахборотларини тарқатади. Ўз фаолиятида Ўзбекистон Республикаси Конституцияси ва қонунларига, Президент фармонлари ва қарорларига, Вазирлар Маҳкамасининг қарорлари ва фармойишларига, мамлакатимиз иштирок этадиган оммавий ахборот воситаларига доир халқаро шартномаларга, бошқа ҳужжатларга амал қилади. Агентлик 1992 йил 5 февралда собиқ шўролар тузуми давридаги ТАССнинг Ўзбекистондаги бўлими — ЎзТАГ негизида ташкил этилган.\nБу ташкилот узоқ йиллар мобайнида расмий идора тарзида фаолият кўрсатган. Кейинги йилларда журналистларимиз ҳаётнинг ичига кириш, одамларни қизиқтираётган масалаларни кўтариш, уларнинг ўй-ташвишларини матбуотга олиб чиқиш, Президент қарорларининг жойлардаги ижроси бўйича ҳам таҳлилий-танқидий материалларни кескин кўпайтирди. Бу — катта ўзгаришларнинг бошланиши.\n—ЎзА ижодий фаолиятидаги бундай ўзгаришлар эътиборга молик, албатта. Аммо Агентлик фаолиятини бугунги кун талаби даражасида янада жонлантириш учун яна нималар қилиниши керак, деб ўйлайсиз?\n— Йиллар давомида битта йўлда юрган поезд ўрнига замонавий тез юрарини қўйиш учун аввало темир йўл рельсларини алмаштириш зарур бўлади. Кейин, янги йўлда, мисол учун, “Афросиёб”ни юргизиш учун малакали муҳандислар, мутахассислар керак. Бизда ҳам шунга яқин ҳолат мавжуд. Ислоҳотлар давом этмоқда. Янги даврга мослашаяпмиз. Одам тўқишиб-тўқнашиб вояга етгани каби аста-аста йўл топишга интилаяпмиз. Журналистларимиз бугун исталган мавзуда ёзаяпти. Кеча айтолмаган ҳақиқатларни айтаяпти, ёлғоннинг қўли қисқариб бораяпти. Веб-сайтимизни мамлакатимиздаги анча танилган сайтлар қаторида, дейиш мумкин. Танлов асосида янги кадрлар ишга олинмоқда.\nҲамма соҳада бўлгани каби ЎзАда ҳам истеъдодли журналистларга эҳтиёж жуда катта. Истеъдодлар эса ҳар қадамда учрамайди. Истеъдод — ноёб ҳодиса. Уларни топиш, асраш, тарбиялаш керак. Аммо истеъдодсизлар ҳам ҳеч қачон қўл қовуштириб ўтирмайди. Улардан бирданига қутулишнинг иложи йўқ.\n— Лекин ЎзА ҳақида “монопол ахборот тарқатувчи”, деган қарашлар ҳам йўқ эмас. Умуман, танқидга муносабатингиз, айтайлик, Сизни танқид қилишса, қандай қабул қиласиз? Ахир, тўғри гап туққанингга ҳам ёқмайди, дейишади. . .\n— Шу саволингизга жавобни айнан “танқид” масаласидан бошласам. Ҳа, албатта, танқид, яъни, ҳатто ўринли бўлса ҳам, аччиқ бўлади. Танқидни кўтариш осон эмас. У ҳеч кимга ҳам сариёғдай ёқмайди. Аммо боболаримиз бекордан-бекорга танқид — келажакнинг меваси, дейишмаган. Танқиднинг ўзи аччиқ, меваси ширин. Танқидни ҳурмат қилиш, ёқмаса ҳам қабул қилиш керак. Аслида танқиддан эмас, мақтовдан қочган ютади. Негаки, ўринли танқиддан кўра, ноўрин, сохта мақтов хавфлироқдир. Ардоқли шоиримиз Абдулла Орипов: “Бир маҳаллар отар эдик, осар эдик, Энди бўлса, мақтаб-мақтаб ўлдирамиз” деганида қанча маъно борлигини бир ўйлаб кўринг. Танқидни менсимаслик ва мақтовга маҳлиё бўлиш кўпинча нафақат бир одамнинг, балки бутун бошли ташкилотнинг ҳам оёғига болта уриши мумкин. Танқидга беписандлик ёки эътиборсизлик турғунликни пайдо қилади. Кўтар-кўтар, ура-ура ва ҳоказолар урчийди. Натижада ясамалик, ёлғончилик минбарни эгаллайди. Бу жамият ривожи йўлидаги ғовдир.\nМонополия масаласига келсак, ЎзА Ўзбекистондаги информация бозорининг “бозорқўми” эмас, у расмий маълумот ва хабарларнигина тарқатади. Буни ЎзАнинг ўзи яратган эмас ёки кимдандир талаб қилиб, тортиб ҳам олгани йўқ. Бу ҳукумат қарори билан расман эътироф этилган ва мазкур ташкилотга вазифа сифатида юкланган. Умуман, ҳозирги замонда ахборот тарқатишда монополист бўлиш анча қийин. Ер юзининг у бурчидаги янгилик бир зумда бу бурчига етиб боради. Информация ғиж-ғиж, бир-биридан кўп. Ўзимизда ҳам, мисол учун, давлатимиз раҳбари бир жойга сафарга борадиган бўлса, ЎзАдан олдин бошқа веб-сайтлар хабар бера бошлайди. Тўғри, баъзан улар тарқатаётган ахборотларда аниқлик етишмайди ёки бироз шошма-шошарлик ҳолатлари учраб туради. Демоқчиманки, бугун бир ташкилотнинг ахборотни монополия қилиши учун эҳтиёж йўқ. ЎзАни шу йўналишда танқид қилаётганлар ҳақидаги фикримни билмоқчи бўлсангиз, бу баъзи ахборотларни ўз вақтида тополмасликдан, айрим маълумотларни олишда уларда тажриба етишмаслигидан бўлиши мумкин. У ёғини сўрасангиз, ЎзАнинг ўзи ҳам гоҳида бошқа сайтлардан маълумот олиб туради. Хулоса шуки, бугун журналистман деганга кўча тўла ахборот. Керак-нокерагини танлаш бу — бошқа масала.\n— Бугунги кунда айрим хусусий нашрлар ва ижтимоий тармоқларда баъзан куракда турмайдиган ахборотлар, ҳатто ҳар хил миш-мишларнинг ҳам эълон қилиб юборилаётганига гувоҳ бўлиб турибмиз. Бу эркин жамият ва эркин матбуотда учрайдиган ҳолатми ё дидсизлик?\n— Ўзини оммавий ахборот воситасига алоқадорман деб ҳисоблаган ҳар қандай газета-журнал, телерадио канал, веб-сайт, у норасмий ёки расмий манба бўладими, давлат ёки нодавлат ташкилоти бўладими, миш-мишнинг ортидан эргашса, миш-миш билан обрў топаман деса, ютқазади. Иккинчидан, тегишли манбалар томонидан тасдиқланмаган, ҳозирги замон тили билан айтганда, фейк — ёлғон ахборотларни тарқатиш — қонунга зид! Афсуски, бундай ҳолатларда кўриладиган чоралар ҳали қонунчилигимизда адоғигача ўз ифодасини топган эмас.\nШу ўринда ўзимизга савол берайлик: нима учун сифатсиз маҳсулот чиқарган ёки кимгадир зарар етказган одам жавобгар бўлади? Ваҳоланки, у битта одамга зиён етказган бўлиши мумкин. Ёлғон, нотўғри ахборот-чи? У бир неча юзлаб, ҳатто минглаб инсонларнинг хаёлини чалғитади. Бу, менимча, кичкина айб эмас. Информация, сўз — бу отилган ўқ. Уни қайтариб бўлмайди, у теккан жойини, албатта, жароҳатлайди. Миш-миш хабар ундан-да баттарроқ оқибатларга олиб бориши мумкин. Қанча одамларда шубҳа-гумон уйғотади, уларни безовта қилади. Буям бузғунчилик. Ҳар хил бузғунчи “таълимот”лар сингари осойишталигимизга таҳдид солади.\nБир маҳаллар, ёшлигимизда, биз ҳам кўчадаги гапларни ҳазил-ҳузул қилиб гапириб юрган пайтларимизда устозларимиздан бири давлат, ҳукумат шундай кенг қамровли, тафаккурли боғбонки, боғининг қаерига қандай дарахт экишни, қаерига қайси гулни ўтқазишни яхши билади. Сизлар бундай нарсаларга бошларингни қотириб, ўзларингни овора қилманглар, дердилар. Бу гапларнинг масалага тўғридан-тўғри алоқаси бор. Мисол учун, фалончи у ёққа ўтибди, писмадончи бу ёққа ўтар экан, мана бу идора бунга қўшилибди ёки ажралибди деган гаплар бу бекорчиликдан ёки кимнингдир топшириғи билан, қайсидир одамнинг манфаатини кўзлаб ёинки кимнингдир обрўсини тўкиш, кимгадир сунъий обрў келтириш нияти билан қилинган “мажбурият” бўлиши мумкин. Энди шу ўринда яна битта гап: ҳамма билган гапни такрорлаш аксиома дейилади. Ҳозир мен айтган сўзлар ҳам шундай. Яъники, ҳалигидай номаъқул ишлар билан шуғулланадиган ва ўзига сохта обрў орттирмоқчи бўлганлар иложи борича тезроқ бундай номақбул йўлдан қайтсалар, ўзига ҳам, жамиятга ҳам яхшилик қилган бўлади.\nТўғри, одам қавмига мансуб зот борки, ҳамиша миш-мишларга қизиқади. Лекин бари-бир, матбуот минбари —муқаддас. Унда айтилаётган сўз, ёзилаётган ҳар бир жумла холис, Ғараздан йироқ бўлиши шарт. Ҳар хил исботсиз, бетайин “деди-деди”лар, “кўча”даги гаплар ОАВда эълон қилиниши ачинарли ҳолат. Лекин, фикрлар хилма-хиллиги, холис сўзнинг ўрни матбуотнинг безаги бўлиши жоиз.\n—Ривожланган мамлакатлардаги ОАВда шу куннинг долзарб мавзуларига оид турли дебатлар, муҳокамалар ўтказилади. Аммо бизда бундай кўринишлар жуда кам кўзга ташланади. . .\n—Саволингизга тушундим. Биз айни пайтда жамиятимизда бир ҳолатдан иккинчи ҳолатга ўтаяпмиз. Бундан икки-уч йил олдинги, борингки, сиз сўраётган “дебатлар”ни бир эслайлик. Мақташ, ким-кимдан ошириб олқишлаш мусобақасини эслатувчи бундай “баҳс”лашувларни дебат деб бўлармиди. Билишимча, ўта муҳим бир масалага мажлис-машваратлар, муҳокама-музокаралар йўли билан ечим излаш дебат дейилади. Кимдир ақллилигини, кимдир билимдонлигини кўз-кўз қилмоқчи бўлса, кимдир бошқаларни чалғитмоқчи, яна биров керосин сепиб ловуллатувчи бўлса-чи? Баъзи давлатларнинг телеканалларида тез-тез кўрамиз, одамлар муштлашувгача боради. Бу нима? Ёки демократияси шуми? Ҳали-ҳануз демократия дейилгувчи “авлиё”нинг қиёфасини ҳеч ким чизиб берган эмас. Ҳар бир демократиянинг тагида эса бирор шахс, гуруҳ ёки давлатнинг манфаати ётиши — аён ҳақиқат. Дебат қачонки, маърифатли, мазмунли бўлса, ўткир муаммолар ечимига йўналтирилсагина, мақсадга мувофиқдир. Мамлакатимизга халқнинг қаддини кўтариб, бошини қовуштириб, адолатнинг барқарорлигини таъминлашга хизмат қилувчи дебатлар керак.\n—Сизнингча, журналистларимизнинг хорижлик илғор ҳамкасбларидан ўрганиши керак бўлган жиҳатлар нималарда кўринади?\n—Назаримда, дунёдаги ҳамма журналистлар бир-биридан ўрганиши керак. Зиёли, малакали касбдошларнинг бир-бири билан елкадош бўлиб, бирга ишлаши ҳеч кимга зиён етказмайди. Тўғри, айрим кишилар хорижда ишлайдиган журналистлар биздан кир қидиради, дейишади. Бундаям жон бор, шундайлар ҳам йўқ эмас. Аммо бургага аччиқ қилиб, кўрпани ёқадиган даражада содда эмасмиз, Худога шукр. Унақалардан қўрқишга ҳожат йўқ. Юртбошимизнинг ўзлари муаммоларимизниям, камчиликларимизниям яширмай, очиқ-ойдин айтиб турибдилар. Нафақат айтиб турибдилар, нега танқидий-таҳлилий материаллар ёзмаяпсизлар, деб қайта-қайта сўраяптилар. Шундай экан, хорижликлар билан бемалол, бехавотир, бақамти ҳамкорлик қилиш мумкин, деб ўйлайман. Масалан, биз “Америка овози” билан ҳамкорлик қиляпмиз. Унинг мухбири Навбаҳор Имомова Ўзбекистонда бўлаётган ўзгаришлар ҳақида жаҳон матбуотида ибратли мақолалар бермоқда. “Озодлик”, “Би-би-си” билан муносабатларимиз яхшиланяпти. Умуман, бошқаларга душман деб қараш фикридан йироқ бўлишимиз керак. Минг-минглаб ришталар орқали бошқа давлатлар билан боғланганмиз, катта дунё билан бир қайиқдамиз. Худо кўрсатмасин, ҳамсоянгнинг уйини сув босса, хотиржам яшаш мумкинми? Бир-биримиздан ўрганишимиз, юртимизга келаётган ОАВ вакилларига эса касбдош деб қарашимиз лозим. Халқимиз беҳуда “Меҳр меҳрни туғдиради” демайди. Мабодо, иззатини билмайдиганлар учраб қолса, қўлимизда қалам бор, маърифат билан жавоб берайлик.\n—Жамиятимизда учраб турадиган муаммолар, айтайлик, таниш-билишчилик, порахўрлик каби иллатлардан халос бўлишда матбуотнинг ўрни нечоғлик аҳамиятга эга?\n—Айтишларича, Амир Темур бобомиз даврида шундай қоида бўлган экан: Соҳибқирон нохолис иш тутган, ўғрилик қилган ёки ана шундай салбий ишларга йўл қўйган ҳудуд ҳокимини қаттиқ жазолаган. Шунинг учун ўша даврда жиноятчилик кам бўлган экан.\nБиз ҳозир айнан шу йўлдан боряпмиз. Президентимиз ҳар бир соҳада адолат тамойиллари устувор бўлишини қаттиқ талаб қилмоқда. Камчиликларга, жумладан, ўғрилик, коррупцияга йўл қўйилган жойларда жиноятчилар қаторида ҳудуд амалдорлари ҳам жавоб бермоқда. Чунки, ошна-оғайнигарчилик, қариндош-уруғчилик коррупцияни келтириб чиқарувчи, унга замин яратувчи иллатлардир. Ҳаётда тўртта яхши одам бўлса, битта манфаатлар гирдобига тушиб қолган, эътиқоди ғариб, ориятсиз кимса ҳам, афсуски, топилади. Одамзотки бор экан, бу ғурбат ҳам унга соя каби эргашади. Бу иллатни фақат жазолаш воситаси билан даф қилиш қийин. Шундай бўлганида, масалан, Хитой аллақачонлар жиноятчилардан қутулган бўларди. Яхши биласиз, Хитойда порахўрлар отилади, осилади. . .\nДемакки, иллатлардан қутулиш учун жазолаш баробарида тарбияга эътиборни кучайтиришимиз — катта миқёсда фикр юритадиган, илми, тафаккури чуқур, руҳий поёни чексиз, иймон-эътиқодли, ижтимоий адолат тарафдорлари сафини кенгайтиришимиз, шундай диёнатли авлодни тарбиялашимиз даркор. Шунда жиноятчилар, коррупционерлар камаяди, жамият юксалади, тозаради.\nДавлатимиз раҳбари Бош қомусимизнинг 26 йиллигига бағишланган тантанали маросимдаги маърузасида эътиборни энг кўп қаратган масала ҳам шу мавзу бўлди. Коррупцияга йўл қўйган, унга қарши курашмаган давлат халқнинг ишончини йўқотади. Мамлакат шу қусурдан қанча тез ҳоли бўлса, у шунча тез ривожланади, деган талабни қайта-қайта таъкидлади Президентимиз.\nҲукуматимизнинг қалам аҳлига кўрсатаётган таҳсинга лойиқ ғамхўрликларини ҳамма журналистлар кўриб турибди. Шундай экан, бу эътибор қалам аҳлини жамиятимиздаги ҳар қандай иллатларга қарши шижоат кўрсатиб ишлашга, ўз вазифасига янада масъулият билан ёндашишга ундаши зарур. Бунинг учун жасорат ва садоқат билан меҳнат қилиш керак. Бу гапларни асло кўтаринки ёки “ҳайбаракалла” гаплар учун айтаётганим йўқ. Матбуот нафақат жамият кўзгуси, керак бўлса, жамиятнинг жонкуяр шифокори бўлиши даркор.\nА. ЖУМАЕВ суҳбатлашди.


Паст Даргомда «1000 та жужа спектакли»: Бош ролларда прокурор ва углини камбагал килиб курсатган «махаллакум» – КУН УЗ\nГлавная / Иктисодиёт / Паст Даргомда «1000 та жужа спектакли»: Бош ролларда прокурор ва углини камбагал килиб курсатган «махаллакум»\n08.09.2020\tИктисодиёт Comments Off on Паст Даргомда «1000 та жужа спектакли»: Бош ролларда прокурор ва углини камбагал килиб курсатган «махаллакум» 67 Показы\nKun.uz сайти Паст Даргом тумани «Кукони» махалласида «Темир дафтар»га кирган оила хакида макола эълон килганди. Аммо хозир гап жужа билан камбагалчиликдан чикиш хакида эмас. Хуллас, навбатдаги спектакль!\n«1000 та жужа билан беш ойда камбагалчиликдан чикиш мумкинми?» сарлавхали маколада Достон Тиркашев исмли ёш йигитнинг тадбиркорликни бошлагани, секин-аста оила уз имкониятларини тиклаб бораётгани ва унинг отаси айни вактда Россияда (мехнат мухожиротида) эканлиги ёритилганди.\nУшбу макола эълон килингач, уша кишлокдан куплаб эътирозлар булди. Сабаби, Достоннинг отаси Россияда эмас, шу ерда – махалланинг раиси эканлиги айтилди! Кизик, уша куни махалла раиси Хусниддин Турсуновнинг узи хам шу ерда, бизнинг ёнимизда эди-ку?!\nШу уринда укувчида тасаввур пайдо булиши учун уша кунги вокеаларга кискача тухталиб утсак. Сухбатга туман прокурори Асрор Валиев сектор рахбари сифатида бевосита гувох булганди. Таъбир жоиз булса, мазкур хонадонни камбагалчиликдан чикаришда бош-кош булаётганини тасдиклаганди.\nМахалла раиси Хусниддин Турсунов туман прокурори Достоннинг тадбиркорлик килишига кумаклашаётгани, кудукка насос ташлаб бергани хакида гапирганди. Колаверса, оилага давлат томонидан накд пул куринишда моддий ёрдам берилгани, уйи эса хашар йули билан таъмирлангани хам маълум килинганди.\nТасаввур килинг: угил шу ерда, ота – махалла раиси шу ерда. Сектор рахбари (прокурор!) эса узи хакидаги илик гапларни эшитиб, тасдиклаб турибди! Йигилганлар камбагал оилани намунали килиб «темир дафтар»дан чикариш буйича спектакль «томоша киляпти»!\nБизга аввалги маколани укиган уша кишлокликлар мурожаат килишгач, Kun.uz мухбирлари иккинчи марта уша хондонга боришди.\n«Кукони» махалласи катта бир мегаполис эмаски, махалла раисини биров танимаса. Кучада хамма махалла раисининг уйи шу, деб 1000 та жужа бокилаётган уйни курсатди. Достоннинг укаси билан сухбатлашдик. Буни карангки, ёш йигит махалла раисининг фарзанди эканлигини биздан яширишга уринди. «Дадам Россияда, махалла раиси бу уйда турмайди», деди.\nОйни этак билан ёпиб булмади. Бир муддат утиб махалла раисининг узи — Хусниддин Турсуновни учратдик. У уша куни шошгани, «Темир дафтар»га киритилган оила сифатида кимни курсатишни билмай колганини маълум килди.\nСавол тугилади: Паст Даргомда хакикатда мухтож оила йукми? Давлатнинг кумагини сезган, камбагалчиликдан чикарилган, кузбуямачиликсиз курсатиш мумкин булган хонадон топилмадими? Умуман, бунака томоша кимга керак булди?\nХулосани биз килмаймиз. Аммо шуниси аникки, сектор рахбари булмиш прокурорларнинг куз олдида куйилаётган бунака спектакллар одамларнинг ишончи йуколишига, давлат томонидан олиб борилаётган ислохотларнинг шубха остида колишигагина хизмат килади, холос.


Ўзбекистонда 42 мингдан ортиқ киши карантинда бўлиб турибди\nЎзбекистонда шифохоналарда даволанаётган беморларнинг 7 нафари оғирлигича қолмоқда. Бу ҳақда Санитария-эпидемиология назорати давлат инспекцияси бошлиғи, Республика бош давлат санитария инспектори Нурмат Отабеков маълум қилди.\n«Ўзбекистонда айни дақиқаларга келиб, коронавирус билан 2387 фуқаро рўйхатга олинган. Касалланганларни даволашда ижобий натижалар қайд этиляпти. 9 май куни яна 71 фуқаро тўлиқ соғайган ва реабилитация марказларига ўтказилган. Айни пайтга қадар 1846 нафар, яъни 79 фоиз бемор тўлиқ соғайган.\nСоғлиқни сақлаш вазирлиги тақдим этган маълумотга кўра, шифохоналарда даволанаётган 531 бемордан 7 нафарининг аҳволи оғир, 5 нафарида ижобий ўзгаришлар кузатиляпти», деган Нурмат Отабеков.\nҚўшимча қилинишича, ҳозирги вақтда 42 мингдан ортиқ киши карантинда бўлиб турибди. Шундан 29 мингга яқин киши уй шароитида, 13 мингдан ортиғи стационар карантинда. Шу вақтгача 240 мингдан ортиқ киши уй карантинидан, 52 минг киши стационар карантиндан чиқарилган ва «ўзини яккалаш» ҳаёт тарзига ўтказилган.


2015 йилнинг 9 ойида 9800 нафардан зиёд уруш ва меҳнат фронти фахрийлари санаторияларда соғломлаштирилди\n20:56 / 28.10.2015\nИжтимоий муҳофаза борасида амалга оширилган ишларга тўхталар экан, Аҳолини ижтимоий муҳофаза қилиш чора-тадбирлари мониторинги ва таҳлили бошқармаси бошлиғи Баходир Шарапов, туман (шаҳар) бандликка кўмаклашиш ва аҳолини ижтимоий муҳофаза қилиш марказлари томонидан, жорий йил 17,0 минг нафардан зиёд ёлғиз кекса, пенсионер ва ногиронлар рўйхатга олиниб, улардан 4 минг нафардан зиёди ўзгалар парваришига муҳтож ёлғиз пенсионерлар сифатида рўйхатга олингани, улар ҳар ойда бепул 9 турдаги маҳсулотлар билан, 2015 йил 1 сентябрдан эса Ўзбекистон Республикаси Вазирлар Маҳкамасининг 2015 йил 10 августдаги “Кексалар ва ногиронларни манзилли ижтимоий ҳимоя қилиш ва қўллаб-қувватлашни янада кучайтириш чора-тадбирлари тўғрисида”ги 237-сон қарорига асосан 15 турдаги маҳсулотлар билан таъминланмоқда.\nЁлғиз кекса, пенсионер ва ногиронлардан 16 минг нафари уйида ижтимоий хизмат кўрсатишга муҳтож деб топилиб, уларга 2 минг нафардан зиёд ижтимоий ходимлар бириктирилиб, уйида ижтимоий хизмат кўрсатиш билан тўлиқ қамраб олинган. 1941-1945 йиллар уруш ва меҳнат фронти фахрийларини ижтимоий қўллаб-қувватлаш мақсадида жорий йилнинг 1 октябрь ҳолатига 9800 нафардан зиёд уруш ва меҳнат фронти фахрийлари санаторияларда соғломлаштирилди. Ўзини ўзи бошқариш органлари томонидан 613 мингта оилаларга ижтимоий нафақалар тайинланди. Шундан 194 мингта оилага 2 ёшгача бола тарбияси учун, 364 мингта вояга етмаган фарзандлар учун, 55 мингта кам таъминланган оилаларга ижтимоий нафақалар ва моддий ёрдам тайинланди.\nНогиронларни реабилитация техник воситалари билан таъминлаш мақсадида 2040 нафар имконияти чекланган фуқаролар ногиронлар аравачаси, 827 нафари эшитиш мосламаси, 1603 нафари ҳасса ва 959 нафари қўлтиқтаёқ билан таъминланди.


12 апрел 2021, Тошкент вақти: 11:07\nДашоғузлик бир гуруҳ фермерларнинг “Озодлик”ка айтишича, улар давлатга топширилган ҳосили учун ҳамон пул олмаган. Ҳисобларига пул ўтказилган фермерлар эса банкоматларда пул йўқлиги сабабли ўз пулларини нақдлаштира олишмаяпти.\nНоябрь ойи охирларида президент Гурбангули Бердимуҳамедов йиғиб олинган ҳосил миқдорининг камлигидан, шунингдек айрим вилоятларда ҳосил ўз вақтида йиғиштириб олинмаганидан ўз норозилигини билдирган эди. Давлат раҳбари ҳосил чўғининг камлиги сабабларини ойдинлаштирмади, фақат маҳаллий раҳбарларни ишдан олиб, ҳайфсан бериш билан чекланди, холос.\nФермерларнинг сўзларига қараганда, йиғиштириб олинган ҳосилнинг камлиги пахтакорларнинг ўзига зарар келтирди. Фермерларнинг айтишича, буларнинг ҳаммасига ўз зиммасига олган мажбуриятларни бажармаган давлат айбдордир.\n“Улар кам ишлов берилган ерларга чигит экишни талаб қилишди. Сифатсиз уруғ эрта қадалгани сабабли, деярли барча вилоятларда чигит униб чиқмади, нобуд бўлди. Шундан кейин такрорий экишимизни талаб қилишди. Май ойи сўнгида маҳаллий амалдорлар барча қишлоқларга бориб, экин-тикин ишларини шахсан назорат қилди. Бунинг оқибатида экин экиш ишлари ёз бошланишига атиги бир неча кун қолганида якунланди", - дейди “Озодлик” суҳбатдоши.\nФермерларнинг айтишича, чигит униб чиққанида минерал ўғитларга эҳтиёж пайдо бўлди, бироқ ўша вақтда ўта зарур бўлган азот топилмади. Унинг ўрнига август бошларида эмас, балки эрта баҳорда қўлланилиши керак бўлган минерал ўғит берилди.


Ўзбекистон, 30 декабр 2013\n16 сентябр 2019, Тошкент вақти: 21:22\nдушанба 30 декабр 2013\nдекабр 30, 2013\nЯнги йилда Ўзбекистонда катта ўзгаришларга тайёргарлик жадаллашади\nСиёсатшунос Камолиддин Раббимов ўзининг 30 декабрь кунги OzodNazarида кириб келаётган йилда рўй бериши мумкин ўзгаришлар тўғрисидаги прогнозлари билан ўртоқлашди.\nОзодликдан нима изладингизу нима топдингиз?\nДушанба, 30 декабрь куни Тошкент вақти билан соат 21:05 да бошланган навбатдаги жонли мулоқотимизда Озодлик радиосининг 2013 йилги фаолиятини сарҳисоб қилдик.\nМуштарий кўмаги Гулмиранинг дардига малҳам бўлди\nМосквалик шифокорлар андижонлик 16 яшар Гулмирахонни мураккаб жарроҳлик амалиётидан ўтказказди ва у ота-онаси ҳамроҳлигида Ўзбекистонга жўнаб кетди. Жарроҳлар сколиоз касаллигининг оғир кўринишидан азият чеккан қизнинг дардига шифо топилгани, олдинда уни даволашнинг иккинчи босқичи кутаётганини айтмоқда. Оғир дардга чалинган қизнинг зарур амалиётдан ўтишида Озодлик муштарийларининг ҳам ҳиссаси бор.\nЎзбекистонлик сайёҳлардан чет элда сиёсий бошпана сўрамаслик тўғрисида тилхат олинмоқда\nАриза-тилхатни имзолар экан, ўзбекистонлик сайёҳ чет мамлакатда наркотик моддалар савдоси билан ҳамда фоҳишалик билан шуғулланмаслик, шунингдек, нотаниш кимсалар билан гаплашмаслик масъулиятини ҳам ўз зиммасига олган бўлади.\nМ. Маҳмуд: “Ўзбеклар қўрқувдан қутулишини истайман!”\nКечаëтган йил 14 йил қамоқда ўтирган сиëсий маҳбус, таниқли ëзувчи Мамадали Маҳмуд озодликка чиққани ёдда қоларлик воқеалардан бири бўлди. Йил сарҳисобига бағишланган махсус дастурда сўзлаган ëзувчи қамоқдаги бошқа сиëсий маҳбуслар озод бўлсайди, деган орзуни тилга олди.\nА. Навоий театри раҳбарияти японларга оид тахтанинг алмаштирилганини рад этди\n“Ўзбекистон Президенти Ислом Каримов Алишер Навоий номидаги Давлат академик опера ва балет Катта театри биносига ўрнатилган ёдгорлик тахтасидаги матнни ўзгартириш тўғрисида фармойиш берди”, деб бошланади 12uz.com сайтининг 30 декабрь кунги бир хабари.\nМилиционерни “порахўр” деб сўккан қўшиқчи Янги йилни Тоштурмада кутди\nЎзбек қўшиқчиларининг турли жиноятларда айбланиб, қамоққа тушиши Ўзбекистон матбуот ëритмайдиган мавзулардан биридир. Жумладан, жорий йил сентябридан бери қамоқда қолаëтган таниқли қўшиқчи Абдулла Қурбонов тақдири ҳам муштарийларни қизиқтирса ҳам, матбуотда ëритилгани йўқ. Озодлик Абдулла Қурбоновнинг нима сабабдан ҳибсга олинганини ўрганишга ҳаракат қилди.\nЭтак тутган блоггерлар WhatsAppда фаол бўлди\nЯкунланиб бораётган 2013-йилда пахта йиғим-теримига мажбуран сафарбар қилинган муштарийлар орасида Озодликни WhatsAppда ўқиган, шарҳлаган ва хабар йўллаган блоггерлар кўп бўлди. Ўқувчи-талаба-ишчи-хизматчи теримчи-блоггерлар учун махсус "WhatsApp Пахтакор" блоги очилди. Блоггерлар йўллаган хабарлар асосида бу йил пахтада қурбон берилган 10 теримчи рўйхати тузилди.\nЎзбек бизнесида шакарга ботган "қўллар алмашди"\nЯкунланаётган йилнинг илк кунидаги илк хабар бензин 40 сўмга қимматлагани ҳақида бўлган эди. Нарх ошишидан бошланган хабарчилигимизнинг йил ичидаги муҳим мавзуларидан бири - бозорлар ва молиявий ташкилотларни жиддий муаммоларга дучор қилган доллар ва импорт чеклови ҳақида бўлди. Шу вақтга қадар "қўл етмаган" йирик бизнес эгалари мулкининг тортиб олиниши 2013 йилда ҳам кузатилди.\nОт йили арафасида Тошкентда тойчоқ сўйиш кўпайди\nЯнги йилда тошкентликлар дастурхонига тортиладиган қази-қарта ва норин каби таомлар учун зарур бўлган от гўштига эҳтиëж байрам арафасида ошиб кетди. Шу билан бирга, Тошкент бозорларида бир ҳафта олдин кўпи билан килоси 30 минг бўлган қази нархининг 40 мингга чиққани ҳам кузатилди.\nдекабр 29, 2013\nНаргиза Зокирова "Голос" телетанловида иккинчи ўринни олди\nЎзбекистонлик хонанда финалда афсонавий қўшиқчи Фредди Меркюрининг "Show Must Go On" қўшиғини ижро этди. Сўнгги дақиқаларда томошабинлар бошдан бери эҳтимолий ғолиб кўрилаётган Наргизани эмас, классик қўшиқ ижро этган Сергей Волчковни танладилар.\nСамарқандда “ГАИ” ходими тасодифий ўққа нишон бўлди\nСамарқанд вилояти ИИБ Йўл ҳаракати хавфсизлиги Бошқармаси марказий биносида 28 декабрь куни милиция ходими ҳамкасби қуролидан жароҳатланиб, шифохонада вафот этди.